Kes Covid-19 di Pahang terus meningkat
Oleh KHAIRULMIZAN YAHYA

6 Mei 2021, 5:44 pm
KUANTAN – Pahang terus mencatatkan kenaikan kes jangkitan Covid-19 dengan 433 kes aktif setakat hari ini manakala tiga daerah dikategorikan sebagai zon merah iaitu Bentong, Kuantan dan Raub.
Jawatankuasa Pengurusan Bencana Negeri Pahang (JPBNP) dalam kenyataannya menjelaskan, bagi daerah Kuantan, kes jangkitan Covid-19 sehingga kini masih tidak menunjukkan penurunan.
“Jumlah kumulatif kes positif di daerah Kuantan adalah sebanyak 1,539 kes dengan jumlah kes aktif adalah sebanyak 199 kes yang terdiri daripada sembilan kluster.
“Daripada 199 kes aktif yang dicatatkan, sebanyak 84 kes daripada saringan bergejala dan kontak rapat manakala sebanyak 115 adalah terdiri daripada kluster sedia ada,” katanya di sini hari ini.
Menurut kenyataan itu, berdasarkan data yang dicerap juga, kawasan ‘hotspot’ di daerah ini adalah luas dan merangkumi pelbagai tempat antaranya ialah Mahkota Heights, Jalan Galing, Tanah Putih Baru, Astaka Village malah di setiap mukim di daerah Kuantan mencatatkan kes positif.
Katanya, ini menunjukkan virus Covid-19 telah berada dalam komuniti dan perkara ini perlu dibendung awal bagi memastikan penularan dapat dikawal dengan baik.

“Jawatankuasa ini sedang meneliti data dengan lebih terperinci seterusnya menyusun strategi untuk menurunkan jumlah kes harian dalam tempoh yang singkat.
“Oleh itu, jawatankuasa ini menyeru warga daerah Kuantan untuk terus mematuhi prosedur operasi standard (SOP) yang ditetapkan agar peningkatan kes secara mendadak tidak berlaku,” ujarnya. – K! ONLINE


Najib dikompaun RM3,000, pengurus restoran RM10,000
6 Mei 2021, 6:31 pm
PETALING JAYA – Bekas Perdana Menteri, Datuk Seri Najib Razak hari ini dikena kompaun RM3,000 atas dua kes pelanggaran prosedur operasi standard (SOP) Perintah Kawalan Pergerakan Bersyarat (PKPB) yang dilakukan pada 19 Mac lalu.
Ketua Polis Daerah Dang Wangi, Asisten Komisioner Mohamad Zainal Abdullah berkata, kertas siasatan kes pelanggaran SOP Norma Baharu PKPB oleh Najib di Restoran Nasi Ayam Hainan Chee Meng, Bukit Bintang telah dikembalikan dari Pejabat Peguam Negara hari ini dengan keputusan mengenakan kompaun.
“Beliau (Najib) dikenakan kompaun RM1,500 bagi setiap kesalahan kerana melakukan kesalahan mengikut Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Penyakit Berjangkit) (Kawalan Pergerakan Bersyarat) (No 4) 2021.
“Kesalahan pertama apabila beliau gagal mengimbas suhu badan semasa memasuki premis Nasi Ayam Hainan Chee Meng dan kesalahan kedua pula, gagal mendaftar kehadiran di premis itu melalui aplikasi MySejahtera atau menulis secara manual,” ujarnya dalam kenyataan hari ini.
Jelasnya, pengurus restoran, Yeok Wei Hao pula dikenakan kompaun RM10,000 kerana gagal mengarahkan Najib membuat imbasan MySejahtera atau menulis nama di dalam buku daftar sebagaimana disyaratkan dalam SOP.
Tambah beliau, kesemua yang terbabit akan dikeluarkan kompaun dalam masa terdekat dengan nilai kompaun keseluruhan RM13,000.

“Kita minta orang ramai supaya patuh kepada SOP yang ditetapkan Majlis Keselamatan Negara (MKN) dalam memerangi Covid-19,” ujarnya.
Terdahulu, pada 19 Mac lalu tular video berdurasi satu minit 39 saat menunjukkan Najib dilihat masuk ke restoran berkenaan dengan tidak melakukan imbasan suhu serta mendaftar MySejahtera tular di media sosial.
Ekoran insiden itu Najib dikecam orang ramai, dia kemudiannya membuat kenyataan melalui laman sosial Facebooknya mengaku kesilapan apabila tidak mendaftar menggunakan aplikasi MySejahtera walaupun pegawainya sudah berbuat demikian. – K! ONLINE


Dua lelaki ditangkap rentas negeri
Oleh NOR AINNA HAMZAH

6 Mei 2021, 6:21 pm
JEMPOL – Seorang pemandu kenderaan e-hailing dan pendatang asing tanpa izin (PATI) ditangkap susulan gagal mengemukakan dokumen rentas negeri dalam satu sekatan jalan raya (SJR) Ladang Gaddes, di sini, 10.30 malam semalam.
Ketua Polis Daerah Jempol, Superintendan Hoo Chang Hook berkata, pemandu berkenaan iaitu lelaki berusia 44 tahun itu beralamat di Bandar Baru Seri Petaling, Kuala Lumpur disyaki terlibat dalam pengangkutan migran yang diseludup dan gagal mengemukakan apa-apa dokumen kebenaran perjalanan rentas negeri.
Menurutnya, lelaki berkenaan telah melanggar peraturan  prosedur operasi standard (SOP) Perintah Kawalan Pergerakan (PKP) di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan (Kawalan Pergerakan) PPPPB 2021.
“Manakala, seorang lagi lelaki iatu PATI yang merupakan penumpang kenderaan berkenaan ditangkap kerana gagal mengemukakan apa-apa dokumen pengenalan diri serta tiada dokumen kebenaran perjalanan rentas daerah mahupun negeri kerana melanggar peraturan SOP PKP di bawah peraturan 4 (1) PPPPB (NO. 3) 2021.
“Dalam tangkapan ini, polis turut merampas sebuah kereta jenis Produa Aruz dan tiga telefon bimbit,” katanya dalam satu kenyataan di sini tadi.
Chang Hook berkata, pemandu e-hailing berkenaan mempunyai satu rekod jenayah lampau membabitkan penyalahgunaan dadah.

Menurutnya, kes berkenaan disiasat di bawah Seksyen 26J Akta Anti Pemerdagangan Orang dan Anti Penyeludupan Migran (ATIPSOM) 2007 (Akta 670), Seksyen 6(1)(c) Akta Imigresen 1959/63 dan PPDPP Berjangkit 2021.
“Pemandu grab berkenaan ditahan reman selama empat hari, manakala pati yang ditangkap pula ditahan reman selama dua minggu bermula hari ini. – K! ONLINE


APMM tahan bot nelayan Vietnam di perairan Kemaman
Oleh NIK NUR IZZATUL HAZWANI NIK ADNAN

6 Mei 2021, 6:23 pm
KEMAMAN – Keasyikan sebuah bot nelayan Vietnam mengaut hasil laut negara secara haram terbantut apabila ditahan Maritim Malaysia (APMM) di perairan Kuala Kemaman semalam.
Bot yang mempunyai empat kru termasuk seorang tekong itu ditahan ketika sedang menangkap ikan pada kedudukan 58 batu nautika timur laut Kuala Kemaman dekat sini pada pukul 11.15 pagi.
Pengarah Zon Maritim Kemaman, Komander Maritim Rashidilhadi Abd. Rashid berkata, nelayan Vietnam terbabit cuba menggagalkan usaha pasukan penguat kuasa APMM menahan mereka dengan merentangkan tali pukat.
“Mereka juga cuba meloloskan diri dengan memecut laju bot ke sempadan perairan antarabangsa.
“Begitupun usaha nelayan Vietnam itu gagal selepas bot mereka berjaya dipintas kira-kira sejam kemudian,” katanya kepada Kosmo! di sini hari ini.
Rashidilhadi berkata, pemeriksaan terhadap kesemua nelayan berusia 23 hingga 42 tahun mendapati mereka tidak memiliki dokumen penjalanan dan permit kerja yang sah.

Tambah beliau, bot nelayan itu juga tidak memilili kelulusan untuk menangkap ikan di perairan negara daripada Jabatan Perikanan.
“Bot, peralatan menangkap ikan dan minyak diesel sebanyak 1,000 liter yang dianggar bernilai RM1.5 juta telah disita.
“Kes disiasat mengikut Akta Perikanan 1985 dan Akta Imigresen 1963,” katanya. – K! ONLINE


15 peniaga gagal patuh SHMMP dikompaun
Oleh ROSLIZA MOHAMED

6 Mei 2021, 6:12 pm
KOTA BHARU – Seramai 15 peniaga di negeri ini dikenakan tindakan kompaun kerana gagal mematuhi Skim Harga Maksimum Musim Perayaan (SHMMP) Hari Raya Puasa 2021 yang diperkenalkan sejak 21 April lalu.
Timbalan Pengerusi Jawatankuasa Perindustrian, Perdagangan, Pelaburan dan Pembangunan Usahawan Negeri, Saiful Adli Abu Bakar berkata, daripada jumlah itu, dua peniaga didapati gagal mempamerkan tanda harga khas, enam kes melibatkan tiada tanda harga dan tujuh kes menjual melebihi harga kawalan.
“Tindakan itu diambil menerusi operasi yang dijalankan Kementerian Perdagagan Dalam Negeri dan Hal Ehwal Pengguna (KPDNHEP) Kelantan di seluruh negeri sehingga semalam di pasar awam dan pasar raya.
“Peniaga atau pengusaha premis sepatutnya mematuhi peraturan itu seperti yang ditetapkan mengikut SHMMP sempena Hari Raya Puasa yang melibatkan 32 barangan iaitu 12 barangan bagi fasa pertama, manakala 20 barangan lagi pada fasa kedua,” katanya.
Beliau berkata demikian kepada pemberita selepas meninjau harga SHMMP di pasar raya Pasar Raya Econsave Cash & Carry (Econsave), Kubang Kerian di sini hari ini.
Hadir sama, Ketua Pegawai Penguatkuasa KPDNHEP Azanizam Affendi Juri.

Mengulas lanjut, Saiful Adli berkata, sepanjang tempoh bermula 21 April lalu, sebanyak 132 premis melibatkan pemborong dan 2,548 peruncit telah diperiksa.
“Selain itu, KPDNHEP juga mengeluarkan notis mengikut Seksyen 21 Akta Kawalan Harga Dan Antipencatutan 2011 kepada peniaga ayam, peladang, penternak dan pemborong,” katanya. -K! ONLINE


Sempadan negeri Kelantan, Terengganu diperketatkan
Oleh TOREK SULONG

6 Mei 2021, 6:35 pm
PASIR PUTEH – Laluan utama Sekatan Jalan Raya (SJR) pachakan, laluan alternatif Tok Telaga Papan dan Gong Manak, di sini, menunjukkan peningkatan keluar masuk kenderaan merentas sempadan negeri dengan pelbagai alasan yang kini ditapis ketat oleh pihak polis.
Ketua Polis Daerah Besut, Superintanden Abdul Rozak Muhammad berkata, anggota polis yang memantau lorong tikus juga mengenal pasti kewujudan laluan baharu yang boleh digunakan untuk merentas negeri dengan menggunakan motosikal apabila lorong tikus ditutup dengan sepenuhnya.
Katanya, pada peringkat awal pemantauan mendapati terdapat 15 lorong tikus yang kemudiannya meningkat sehingga 26 laluan yang kini semuanya telah ditutup menggunakan kon penghadang bersama kawat berduri.
“Esok Perintah Kawalan Pergerakan (PKP) bagi kawasan Besut akan berkuatkuasa. Tindakan drastik mengawal ketat lorong tikus dan membuat tapisan teliti di tiga SJR dilaksanakan dengan membuka hanya satu lorong keluar masuk merentasi sempadan negeri.
“Hasilnya, banyak surat kebenaran lama masih digunakan oleh orang ramai termasuk surat yang dikeluarkan pada tahun lepas. Kesemua surat kebenaran yang luput tarikh dan tidak bertepatan dengan kehendak PKP dirampas dan mereka yang terlibat diarah berpatah balik,” katanya dalam sidang akhbar di SJR sempadan Tegala Papan Kelantan-Terengganu, di sini hari ini.
Abdul Rozak berkata, peningkatan kenderaan dilihat lebih tinggi berbanding sebelumnya apabila laluan SJR mengalami kesesakan kenderaan keluar masuk sempadan negeri.

“Pendekatan nasihat dan amaran digunakan pada hari ini yang mendapati orang ramai memiliki surat kebenaran tanpa tarikh akhir perjalanan namun masih mendapat kelulusan.
“Manakala guru yang berulang alik dari Kelantan ke Besut dan dari Besut ke Kelantan masih menggunakan surat Jabatan Pendidikan Negeri masing-masing dengan alasan diarah bertugas di sekolah,” katanya.
Abdul Rozak berkata, mulai esok pergerakan lebih 400 guru untuk keluar masuk merentas sempadan negeri tidak akan dibenarkan kerana mereka dibenarkan bekerja di rumah (BDR) dan melaksanakan Pengajaran dan Pembelajaran di Rumah (PdPR). – K! ONLINE


3,551 kes; semua negeri catat kes baharu
Oleh SITI A'ISYAH SUKAIMI

6 Mei 2021, 5:38 pm
PUTRAJAYA – Kes harian negara masih lagi merekodkan angka melebihi 3,000 dengan 3,551 kes dilaporkan hari ini, menjadikan jumlah kes positif Covid-19 sebanyak 427,927 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan angka tertinggi sebanyak 1,137 kes, diikuti oleh Kuala Lumpur sebanyak 477 kes dan Sarawak sebanyak 391 kes.
“Seterusnya, Kelantan (326 kes), Pulau Pinang (305 kes), Johor (258 kes), Perak (137 kes), Kedah (112 kes), Pahang (97 kes), Negeri Sembilan (85 kes), Melaka (82 kes), Sabah (69 kes) dan Terengganu (58 kes).
“Putrajaya pula dengan 12 kes manakala, Perlis (tiga kes) dan Labuan (dua kes),” katanya pada ciapan Twitter di sini hari ini. -K!ONLINE


10 ekor lembu seludup tidak lepas ke Kedah
Oleh YATIMIN ABDULLAH

6 Mei 2021, 4:47 pm
RANTAU PANJANG – Pasukan Gerakan Am (PGA) Batalion 7 berjaya mengagalkan cubaan untuk menyeludup 10 ekor lembu dari negara jiran bernilai RM98,000 selepas menahan sebuah lori di hadapan sebuah kedai tayar di Kampung Repek, Pasir Mas semalam.
Pegawai Pemerintah PGA Batalion 7, Superintendan Azhari Nusi berkata, lori yang dipandu oleh seorang pemandu dan kelindan masing-masing berusia 25 tahun itu ditahan pada pukul 5 petang.
Katanya, anggota PGA menahan lori itu selepas melihat ia dipandu dalam keadaan mencurigakan ketika melakukan rondaan rutin di Kampung Repek.
“Ketika ditahan, pemandu lori itu mengemukakan dokumen berkenaan muatan 10 ekor lembu yang meragukan.
“Siasatan awal mendapati lembu-lembu yang dibawa itu sedang dalam perjalanan menuju ke Kedah untuk dijual sebagai persediaan sempena Hari Raya Aidilfitri ” katanya dalam satu kenyataan hari ini.
Menurut Azhari, kesemua lembu yang dirampas dan pemandu serta kelindan dibawa ke Kompeni Tektikal di Jeram Perdah di sini untuk pemeriksaan lanjut.-K! ONLINE


Halau warga asing, seorang lelaki dianggap ‘hero’
Oleh IZZATUL ‘AIN AZMAN

6 Mei 2021, 5:07 pm
PETALING JAYA – Sebuah rakaman video yang memaparkan tindakan seorang lelaki menghalau peniaga warga asing kerana mereka dipercayai berniaga tanpa lesen dan juga tidak mengikut Prosedur Operasi Standard (SOP) di Kuala Lumpur, tular di aplikasi Facebook, baru-baru ini.
Video yang berdurasi selama sembilan minit itu menunjukkan ramai peniaga warga asing yang berniaga tanpa permit di kawasan tersebut dihalau oleh seorang lelaki yang tinggal berdekatan kawasan itu.
Warga asing yang menjual sayur-sayuran di situ dipercayai tidak mempunyai lesen perniagaan yang sah dan mereka juga tidak membuat kod QR MySejahtera serta buku pendaftaran pelanggan di premis mereka.
Seorang lelaki yang dipercayai menetap di sekitar kawasan tersebut naik berang apabila mengetahui kawasan itu dijadikan sebagai tempat berniaga mereka yang tidak sah serta menganggu perniagaan masyarakat setempat.
“Kak, tolong tutup semua kak. Melampau kamu semua! Mana pihak berkuasa yang serang peniaga Melayu di Jalan Muaz beberapa hari lepas, minta tolong serbu kawasan di sini.
“Orang kita yang meniaga di sana (Jalan Tar), diganggu. Warga asing di sini, tiada siapa yang datang untuk membuat serbuan di sini. Makin melampau warga asing di sini, langsung tiada rasa hormat terhadap peniaga Melayu di negara ini,” katanya.

Lelaki itu turut menambah, hanya kerana dia sudah jarang membuat tinjauan di kawasan itu, warga asing di sana sudah naik kepala dan berniaga sesuka hati mereka.
“Bagus tindakan abang ni, saya sokong. Bila masyarakat kita berniaga, semua kena angkut tapi bila warga asing berniaga, tiada satu tindakan pun diambil. Syabas bang!,” komennya di Facebook.
Seorang pengguna Facebook turut memuji tindakan lelaki itu dan mengucapkan terima kasih atas tindakannya yang berani. – K! ONLINE.


Tiga sekawan dicekup proses, jual ketum
Oleh MOHD YUNUS YAKKUB

6 Mei 2021, 5:36 pm
KLANG – Kegiatan tiga sekawan memproses dan menjual ketum sejak tahun lalu berakhir apabila dicekup di hadapan sebuah pondok di Kampung Perepat, Batu 10 Jalan Kapar di sini, semalam.
Dalam kejadian pukul 12.40 pagi itu, kesemua suspek lelaki berusia 22 hingga 28 tahun ditangkap bersama 30 botol air ketum.
Ketua Polis Daerah Klang Utara, Asisten Komisioner Nurulhuda Mohd. Salleh berkata, penangkapan itu hasil maklumat pihaknya terhadap aktiviti pemprosesan dan penjualan ketum di kawasan tersebut.
Katanya, ketika serbuan telah mendapati tiga lelaki dalam keadaan mencurigakan di pondok hadapan sebuah rumah di lokasi tersebut.
“Hasil pemeriksaan telah menjumpai 30 botol dengan kapasiti 1.5 liter setiap satu disyaki ketum yang diletakkan di dalam tong berwarna hijau.
“Kita turut merampas peralatan memproses air ketum tersebut,” katanya dalam kenyataan di sini hari ini.

Nurulhuda menambah, siasatan mendapati mereka menjual ketum itu pada harga RM20 sebotol di kawasan kampung itu sahaja.
Jelas beliau, semakan mendapati dua daripada mereka mempunyai rekod jenayah lampau.
“Mereka kini direman selama tiga hari dan kes disiasat mengikut Seksyen 30(3) Akta Racun 1952,” jelasnya. -K!ONLINE


Jawab kaji selidik ini, anda mungkin memenangi TV 55 inci!
6 Mei 2021, 5:10 pm
Kosmo! Online sedang mengadakan satu kaji selidik bertujuan untuk mendapatkan data pengguna laman media sosial secara meluas daripada pelbagai platform digital, bertujuan untuk memahami minat anda sebagai pengguna digital pada waktu lapang.
Bukan itu sahaja, dengan hanya menjawab kaji selidik di bawah, anda akan berpeluang memenangi TV LG UN73 Series 55” Active HDR Smart UHD dengan AI ThinkQ (2020) berharga RM 3,099!
Jangan lupa untuk mengisi alamat e-mel anda untuk melayakkan anda memenangi hadiah tersebut!
Terima kasih atas kerjasama anda!
 Create your own user feedback survey


Penduduk Relau dikuarantin perlukan barangan basah
Oleh AZAHAR HASHIM

6 Mei 2021, 4:53 pm
BANDAR BAHARU – Lebih 1,000 penduduk di Relau di sini memerlukan bekalan barang basah susulan penularan Covid-19 bagi Kluster Pintu Relau di kawasan itu sejak hujung bulan lalu.
Pengerusi Jawatankuasa Pembangunan dan Keselamatan Kampung (JPKK) Relau, Mohd. Fauzi Abdul Wahab berkata, setakat ini, seramai 211 penduduk disahkan positif wabak itu.
“Seramai 988 penduduk yang telah menjalani ujian calitan kini menjalani proses kuarantin di rumah,” katanya di sini hari ini.
Katanya, penduduk memerlukan barangan keperluan untuk kegunaan sepanjang tempoh kuarantin terutama barangan basah seperti ikan, ayam dan sayur-sayuran.
“Ramai penduduk sedang menjalani kuarantin dan tidak boleh keluar membeli barangan terutama ketika kes semakin meningkat sejak beberapa hari lalu.
“Jadi, kita sangat mengalu-alukan sumbangan barang makanan daripada orang ramai yang boleh disalurkan kepada Pusat Kawalan Operasi Bencana (PKOB) untuk agihan,” ujarnya.-K! ONLINE


Wanita menangis terima bantuan Ebit Lew
Oleh LUQMAN RIDHWAN MOHAMED NOR

6 Mei 2021, 5:13 pm
PETALING JAYA – Seorang wanita tidak dapat menahan air matanya apabila penceramah popular, Ebit Lew mengunjungi kediamannya di Puchong hari ini.
Ebit berkata, wanita tersebut Teresa Santa anak Angil berbangsa Iban dari Sibu, Sarawak membesarkan lima orang anak yang kesemuanya masih bersekolah bersendirian setelah ditinggalkan suami sejak tiga tahun lalu.
Menurutnya, wanita itu menangis sekuat hatinya apabila mereka bertemu kerana tidak menyangka berpeluang berjumpa dengannya yang disifatkan sebagai idolanya.
“Saya dapat tahu rumahnya dah tak bayar sewa 15 bulan. Begitu juga air dan elektrik. Saya bayarkan semua sewa rumah. Terus telefon pemilik rumah tadi untuk tanggung sewa rumah kakak selepas ini sehingga dia boleh berdikari.
“Sampai rumahnya tadi sedih tengok rumah kosong. Ada tilam lama sahaja. Tiada perabot lain. Saya hadiahkan peti ais, mesin basuh dan Laptop untuk anaknya belajar.
“Saya beri hamper dan barang dapur. Hadiahkan duit belanja. Belajar rajin-rajin ya adik. Semoga berjaya menjadi seseorang dan boleh tolong orang lain,” katanya di laman Facebook hari ini.

Ebit berkata, dia dimaklumkan bahawa ramai prihatin dan hantar makanan selain memberi duit belanja buat keluarga tersebut.
“Masa sampai tadi jumpa dengan timbalan pengerusi Persatuan Anak Borneo Semenanjung Malaysia, beliau yang kongsikan keadaan keluarga ini.
“Mereka menangis cakap terima kasih membantu orang Iban bangsa kami. Jawab saya kita semua sebuah keluarga,” katanya. – K! ONLINE


Elfira Loy antara yang suntik vaksin AstraZeneca
6 Mei 2021, 5:20 pm
PETALING JAYA – Pelakon Elfira Loy memasuki senarai terkini golongan selebriti yang selesai menerima suntikan dos pertama vaksin AstraZeneca.
Dia berkongsi mengenai perkara tersebut menerusi hantaran Instagramnya sebentar tadi sambil memuat naik gambar memegang plakad ‘saya sudah divaksin’.
Elfira, 28, menerima suntikan dos pertama vaksin di Pusat Pemberian Vaksin Universiti Kebangsaan Malaysia (UKM), Bangi, Selangor.
“Alhamdulillah, saya telah menunaikan tanggungjawab. Suntikan dos pertama selesai.
“Masih terlalu awal untuk bercerita tentang simptom, tetapi saya akan berkongsi mengenainya selepas tempoh 24 jam okey,” tulisnya.
Pada masa sama, ibu kepada seorang cahaya mata itu turut memberi tips kepada pengikut Instagramnya tentang langkah-langkah yang perlu dilakukan sebelum pergi ke pusat suntikan.

“Datang awal. Sebab selalunya sesi sebelum kalian akan habis awal. Jadi kalau kalian datang awal, orang tak ramai.
“Macam saya, sepatutnya pukul 3. Orang-orang yang ada temu janji seperti saya datang serentak pukul 3, jadi ramai. Saya datang pukul 2.30 petang dan pukul 3 sudah selesai semuanya. Alhamdulillah. Jangan lupa sediakan kad pengenalan siap-siap,” katanya.
Elfira berkata, dia akan berkongsi mengenai simptom yang dialaminya selepas menerima suntikan tersebut pada hari esok.
Terdahulu, beberapa selebriti tanah air selesai menerima suntikan pertama vaksin antaranya Kavita Sidhu dan Datuk A. Aida. – K! ONLINE


Tiga sekawan dicekup proses, jual ketum
Oleh MOHD YUNUS YAKKUB

6 Mei 2021, 4:56 pm
KLANG – Kegiatan tiga sekawan memproses dan menjual ketum sejak tahun lalu berakhir apabila dicekup di hadapan sebuah pondok di Kampung Perepat, Batu 10 Jalan Kapar di sini, semalam.
Dalam kejadian pukul 12.40 pagi itu, kesemua suspek lelaki berusia 22 hingga 28 tahun ditangkap bersama 30 botol air ketum.
Ketua Polis Daerah Klang Utara, Asisten Komisioner Nurulhuda Mohd. Salleh berkata, penangkapan itu hasil maklumat pihaknya terhadap aktiviti pemprosesan dan penjualan ketum di kawasan tersebut.
Katanya, ketika serbuan telah mendapati tiga lelaki dalam keadaan mencurigakan di pondok hadapan sebuah rumah di lokasi tersebut.
“Hasil pemeriksaan telah menjumpai 30 botol dengan kapasiti 1.5 liter setiap satu disyaki ketum yang diletakkan di dalam tong berwarna hijau.
“Kita turut merampas peralatan memproses air ketum tersebut,” katanya dalam kenyataan di sini hari ini.

Nurulhuda menambah, siasatan mendapati mereka menjual ketum itu pada harga RM20 sebotol di kawasan kampung itu sahaja.
Jelas beliau, semakan mendapati dua daripada mereka mempunyai rekod jenayah lampau dan mereka kini direman selama tiga hari dan kes disiasat mengikut Seksyen 30(3) Akta Racun 1952. -K!ONLINE


Rasuah: bekas Leftenan Jeneral (B) didenda RM70,000
Oleh NUZULSHAM SHAMSUDDIN

6 Mei 2021, 5:29 pm
KUALA LUMPUR – Bekas Ketua Pengarah Bahagian Staf Perisikan berpangkat Leftenan Jeneral (B) didenda RM70,000 oleh Mahkamah Sesyen di sini hari ini atas dua pertuduhan rasuah menerima perkhidmatan dan wang tunai RM50,000 tahun lalu.
Hakim Suzana Hussin menjatuhkan hukuman denda itu terhadap Datuk Sheikh Mokhsin Sheikh Hassan ,60, selepas tertuduh mengaku bersalah atas dua pertuduhan yang disabitkan ke atasnya.
Bagi pertuduhan pertama, jika tertuduh gagal membayar denda RM55,000 dia boleh dikenakan enam bulan penjara manakala bagi pertuduhan kedua, sekiranya tertuduh gagal membayar jumlah denda RM15,000, dia boleh dikenakan tiga bulan penjara. Tertuduh membayar denda tersebut.
Mengikut pertuduhan pertama Sheikh Mokhsin  didakwa telah menerima satu perkhidmatan bernilai RM10,000 dan dibayar oleh seorang pengarah urusan syarikat pembekalan peralatan dan perisian ketenteraan, yang mana mempunyai kaitan dengan kerja-kerja rasminya yang dilakukan di sebuah bilik hotel di Langkawi antara 21 dan 23 Jun 2020.
Sementara pertuduhan kedua, tertuduh didakwa telah menerima wang tunai RM50,000 tanpa balasan daripada individu sama yang dilakukan di pejabatnya di Bahagian Staf Perisikan Pertahanan, Kementerian Pertahanan pukul 2.30 pada 26 Jun 2020.
Bagi Kedua-dua kesalahan itu pertuduhan dikemukakan mengikut Seksyen 165 Kanun Keseksaan yang memperuntukkan hukuman penjara tidak melebihi dua tahun atau denda atau kedua-dua sekali.

Terdahulu ketika rayuan, peguam Datuk Mohd. Shahrom Mohamad memohon mahkamah mengambil kira rekod perkhidmatan anak guamnya yang baik dan jasanya kepada negara.
“Tertuduh pernah terlibat dengan misi pengaman di bawah Pertubuhan Bangsa-Bangsa Bersatu (PBB) di Iraq pada 1988 dan pernah menjadi Ketua Misi Kumpulan Pemantau Antarabangsa di Mindanao, Filipina pada 2015.
“Tertuduh telah menjimatkan masa mahkamah apabila mengaku bersalah dengan rela hati tanpa sebarang paksaan dan akujanji. Dalam bulan Ramadan yang barakah dan mulia ini, kami mohon agar mahkamah mengenakan hukuman denda yang ringan,” katanya.
Namun Timbalan Pendakwa Raya Siti Noor Hafizan Zakaria bagaimanapun membantah rayuan tersebut dan menyatakan mahkamah perlu menjatuhkan hukuman setimpal terhadap tertuduh agar institusi kehakiman itu tidak dilihat seperti tidak serius dalam membendung jenayah rasuah.
“Pendakwaan juga memohon agar wang tunai RM50,000 yang dirampas dilucut hak kepada kerajaan,” katanya. – K! ONLINE


RM55.9 bilion pengeluaran i-Sinar diluluskan
Oleh MOHD. HUSNI MOHD. NOOR

6 Mei 2021, 4:37 pm
PUTRAJAYA – Sebanyak 55.9 bilion pengeluaran bagi Program i-Sinar telah diluluskan Kumpulan Wang Simpanan Pekerja (KWSP) setakat 16 April lalu membabitkan permohonan daripada 6.29 juta pencarum.
Menteri Kewangan, Tengku Datuk Seri Zafrul Tengku Abdul Aziz berkata, daripada jumlah pengeluaran yang diluluskan itu, sebanyak RM40.4 bilion telahpun dikreditkan ke akaun ahli.
Beliau berkata, bagi Skim Pengeluaran i-Lestari pula, sebanyak RM19.6 bilion pengeluaran kumulatif direkodkan setakat 16 April lalu.
“Ia membabitkan seramai 5.26 juta penerima,” katanya menerusi Laporan LAKSANA yang dikeluarkan hari ini.
Sementara itu, Tengku Zafrul berkata, beliau mengingatkan kepada usahawan supaya segera memohon pelbagai dana disediakan kerajaan khususnya bagi mengembangkan perniagaan masing-masing.
Menurutnya, kerajaan masih ada banyak lagi dana yang boleh dimanfaatkan oleh golongan usahawan di negara ini.

Pada masa sama, Tengku Zafrul berkata, inisiatif Digital Niaga yang dilancarkan sebelum ini mencapai sasaran apabila menerima permohonan daripada 1,000 pemohon.-K! ONLINE


PKRC Gelanggang Seni khas untuk pesakit warga emas
Oleh ROHANA MOHD. NAWI

6 Mei 2021, 4:28 pm
KOTA BHARU – Kelantan membuka sebuah lagi Pusat Kuarantin dan Rawatan Covid- 19 (PKRC) di Gelanggang Seni sini untuk menempatkan warga emas yang disahkan positif Covid-19 mulai hari ini.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, PKRC kelapan di Kelantan itu dapat memuatkan seramai 150 pesakit berusia 60 tahun ke atas dalam satu-satu masa.
Katanya, sehubungan dengan itu, peralatan yang akan digunakan di PKRC itu pastinya lebih baik kerana ia menempatkan pesakit yang lebih berisiko.
“Kita juga akan menempatkan pakar di PKRC berkenaan untuk memantau pesakit warga emas yang dijangkiti Covid-19.
“Kebiasaannya, pesakit warga emas yang dijangkiti Covid-19 pada peringkat satu tidak mempunyai simptom, namun keadaan mereka boleh berubah pada bila-bila masa (peringkat Covid-19),” katanya.
Mengulas lanjut, menurut Izani, setakat ini, penggunaan fasiliti hospital untuk merawat pesakit Covid-19 sama ada di Unit Rawatan Rapi (ICU) dan PKRC berada pada tahap kritikal.-K! ONLINE


Bazar Ramadan dan Aidilfitri di Kuala Lumpur dibenarkan beroperasi
Oleh SITI AMINAH MOHD YUSOF

6 Mei 2021, 4:21 pm
PETALING JAYA – Kerajaan membenarkan bazar Ramadan dan Aidilfitri di Kuala Lumpur beroperasi mengikut Prosedur Operasi Standard (SOP) yang ketat sehingga Ramadan berakhir meskipun Perintah Kawalan Pergerakan (PKP) berkuat kuasa esok.
Menteri Wilayah Persekutuan, Tan Sri Annuar Musa berkata, antara perbezaan PKP yang akan dilaksanakan kali ini berbanding PKP pertama ialah kerajaan akan mengizinkan kegiatan ekonomi diteruskan mengikut garis panduan yang ditetapkan Majlis Keselamatan Negara (MKN).
“Saya ingin menyentuh secara khusus supaya jangan timbul kekeliruan kerana pagi tadi ada persatuan penduduk membuat rayuan dan bertanya mengapa kerajaan buat PKP saat orang sedang berniaga dan sebagainya.
“Jadi kita ingin jelaskan sekali lagi kegiatan ekonomi pada PKP kali ini boleh diteruskan,” katanya dalam sidang akhbar secara langsung yang dimuat naik di laman Facebook beliau hari ini.
Beliau yang turut merupakan Pengerusi Jawatankuasa Kerja Keselamatan Negeri Wilayah Persekutuan berkata, operasi bazar Ramadan dibenarkan bermula pukul 3 petang hingga 8 malam dengan tempoh itu tidak termasuk persediaan peniaga sebelum dan selepas memulakan perniagaan.
“Misalnya persediaan memasang khemah tidak dikira dan ia boleh dibuat lebih awal mungkin sejam sebelum dibuka kepada pengunjung pada pukul 3 petang dengan pelanggan terakhir yang boleh diterima ialah pada pukul 8 malam.

“Selepas itu mungkin mereka memerlukan satu jam untuk kerja-kerja pembersihan dan sebagainya,” ujarnya.
Tambahnya, operasi bazar Aidilfitri ditetapkan selama 12 jam iaitu dari pukul 10 pagi hingga 10 malam.
Beliau menegaskan, jika data daripada sistem amaran awal, Hotspots Identification for Dynamic Engagement (HIDE) dan aplikasi MySejahtera menunjukkan terlalu banyak kes positif atau kontak rapat di lokasi terlibat pihak berkuasa akan mengarahkan penutupan bazar.
Beliau berkata, pihaknya telah mengkaji rayuan peniaga yang memohon pelanjutan tempoh operasi sehingga pukul 2 pagi namun mendapati berlaku kesesakan pengunjung terutamanya selepas waktu tarawih dan ia akan membuatkan pelaksanaan PKP menjadi tidak berkesan.
“Baru-baru ini tersebar video tular misalnya di Jalan Tuanku Abdul Rahman dan sebagainya jadi jangan kita pandang kecil perkara itu kerana sepatutnya pengunjung tidak hadir ke bazar seperti menghadiri pesta serta seboleh-bolehnya mengelak situasi sedemikian,” katanya.
Dalam pada itu, Annuar berkata, Kementerian Kesihatan (KKM) sudah menyerahkan senarai pasar raya dan pusat beli-belah di Kuala Lumpur terutamanya di Bukit Bintang yang berpotensi menjadi titik panas Covid-19, memandangkan lokasi sedemikian dikunjungi kira-kira 700 kontak rapat.
Beliau bercadang membincangkan perkara tersebut dalam pertemuan dengan pusat pengurusan krisis Wilayah Persekutuan dan MKN esok dengan tindakan lanjut mungkin diambil terhadap premis terjejas.
Beliau berkata, angka itu diperoleh daripada data MySejahtera dan menyifatkan keadaan itu berbahaya kerana dikhuatiri mendedahkan pengunjung kepada risiko jangkitan koronavirus.
“Jika data membuktikan tempat tersebut dikunjungi kontak rapat atau pesakit Covid-19 kita tetap akan tutup juga (premis).
“Kebenaran ini sudah diberi kepada pihak berkuasa tempatan dengan sebarang tindakan akan dibuat berdasarkan data diberikan KKM,” katanya. – K! ONLINE


Rujuk siapa dapat pahala berganda atas salah sendiri
6 Mei 2021, 3:36 pm
Mohd. Ridhuan
PETALING JAYA – Pendakwah bebas, Mohd. Ridhuan Tee Abdullah membidas kenyataan seorang selebriti yang dikatakan dapat mengumpul pahala berganda-ganda pada 10 malam terakhir ekoran daripada masalah yang diciptanya sendiri.
Menerusi satu perkongsian di Facebook miliknya, beliau menyatakan, ustaz mana yang dirujuk oleh artis itu, dan diminta untuk berikan namanya kepada dia untuk bertanya lanjut.
“Sendiri yang buat hal, sendiri pula mengaku dapat mengaut pahala berganda-ganda, menggunakan nama ustaz. Budaya seperti ini perlu dihentikan, memetik nama agamawan untuk lindungi diri ini tidak berapa elok.
“Dugaan yang dicipta sendiri, berbeza dengan dugaan sebenar. Hanya Tuhan yang tahu, orang beranak juga, tetapi tidak seriuh ini,” katanya.
Jelasnya lagi, bagi mengelak kemudaratan, individu boleh memilih untuk tidak menghadiri jemputan.
“Isu nak menghadiri undangan ketika Perintah Kawalan Pergerakan (PKP) antara memenuhi jemputan atau tidak. Jika banyak yang memudaratkan maka, boleh sahaja tidak hadir.

“Bayangkan dengan kehadiran sedemikian boleh memberikan mudarat kepada orang lain. Siapa yang akan dipersalahkan nanti?,” ujarnya.
Pendakwah bebas itu menegaskan, agar hentikan budaya mencari publisiti serta tidak semua perkara perlu ditunjuk atau dihebahkan kepada orang ramai.
Setakat pukul 3 petang hari ini, hantaran tersebut mendapat 204 komen dan 600 perkongsian daripada pengguna Facebook. – K! ONLINE


Khalid sudah hadir beri keterangan
6 Mei 2021, 4:39 pm
PETALING JAYA – Polis mengesahkan telah memanggil Datuk Seri Siti Nurhaliza Tarudin dan suami,
Datuk Khalid Mohamad Jiwa bagi membantu siasatan berhubung penganjuran majlis tahnik yang didakwa melanggar prosedur operasi standard (SOP) Perintah Kawalan Pergerakan Bersyarat (PKPB).
Ketua Polis Daerah Ampang Jaya, Asisten Komisioner Mohamad Farouk Esha berkata, namun begitu setakat ini hanya Khalid sahaja yang hadir memberi keterangan.
“Khalid telah hadir ke Ibu Pejabat Polis Daerah (IPD) Ampang, semalam sekitar pukul 12 tengah hari untuk dirakam percakapan sebelum beredar kira-kira sejam kemudian.
“Bagaimanapun Siti Nurhaliza tidak dapat hadir kerana masih tidak sihat ekoran perlu berpantang,” ujarnya ketika dihubungi Kosmo! hari ini.
Jelasnya lagi, jumlah keseluruhan yang sudah dipanggil setakat ini adalah 10 individu termasuk Siti Nurhaliza dan Khalid.
“Kes berkenaan masih dalam siasatan dan kita akan memanggil beberapa lagi individu yang telah dikenal pasti hadir di majlis tersebut (termasuk VVIP dan juga penceramah agama) untuk dirakam keterangan dalam masa terdekat,” ujarnya dalam kenyataan hari ini.

Terdahulu, penyanyi nombor satu negara dan suaminya telah mengadakan majlis tahnik anak kedua mereka, Muhammad Afwa di kediaman di Ampang sehingga mendapat kecaman daripada netizen.
Majlis berkenaan disempurnakan dengan kehadiran ilmuan agama termasuk Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad al-Bakri, Ustaz Don Daniyal, Ustaz Azhar Idrus dan Ustaz Iqbal Zain Al Jauhari.
Justeru itu, polis membuka kertas siasatan terhadap penganjuran majlis berkenaan yang didakwa melanggar SOP PKPB dan siasatan dijalankan di bawah Peraturan 19 Peraturan-Peraturan Pencegahan dan Pengawalan Penyakit Berjangkit 2021. – K! ONLINE


Kereta rempuh tiang gara-gara mengantuk
Oleh DIYANATUL ATIQAH ZAKARYA

6 Mei 2021, 4:09 pm
MELAKA – Seorang pekerja kedai telekomunikasi cedera selepas kereta dipandu merempuh tiang batu Galeri Seni Rakyat Melaka di Jalan Laksamana dipercayai gara-gara mengantuk, di sini, hari ini.
Dalam kejadian kira-kira pukul 8.40 pagi itu, mangsa yang berusia 24 tahun cedera di bahagian lidah serta kaki kirinya dan dikejarkan ke Hospital Melaka untuk mendapatkan rawatan.
Ketua Polis Daerah Melaka Tengah, Asisten Komisioner Afzanizar Ahmad berkata, ketika kejadian mangsa yang memandu kereta jenis Proton Wira dalam perjalanan dari arah Pasar Temenggung ke Melaka Raya.
“Setiba di tempat kejadian, pemandu gagal mengawal kenderaan dipandunya dipercayai kerana mengantuk lalu merempuh tiang batu Galeri Seni Rakyat Melaka di kanan jalan tersebut.
“Akibat kemalangan itu, mangsa mengalami kecederaan di lidah dan kaki,” katanya ketika dihubungi di sini, hari ini.-K! ONLINE


Kerajaan Persekutuan tambah baik pemberian kewangan kepada negeri
Oleh MOHD. HUSNI MOHD. NOOR

6 Mei 2021, 3:50 pm
PUTRAJAYA – Mesyuarat Majlis Kewangan Negara hari ini mengumumkan empat penambahbaikan membabitkan pemberian dan sokongan kewangan untuk diagihkan kepada kerajaan negeri ini tahun ini.
Kementerian Kewangan dalam satu kenyataan berkata, kerajaan bersetuju meluluskan caruman kepada Kumpulan Wang Rizab Negeri berjumlah RM440 juta bagi membantu kerajaan negeri yang mengalami defisit untuk menguruskan hal ehwal kewangan dan melaksanakan projek pembangunan masing-masing.
Pada masa sama, katanya, kerajaan bersetuju meningkatkan peruntukan daripada RM350 juta kepada RM400 juta kepada semua kerajaan negeri di bawah Pemberian Berdasarkan Tahap Pembangunan Ekonomi, Infrastruktur dan Kesejahteraan Hidup (Pemberian TAHAP).
“Peningkatan peruntukan ini adalah bagi tujuan membiayai aktiviti Ecological Fiscal Transfer sebagai insentif tambahan kepada kerajaan negeri untuk menjamin kelestarian biodiversiti negara,” katanya di sini hari ini.
Terdahulu, Perdana Menteri, Tan Sri Muhyiddin Yassin mempengerusikan Mesyuarat Majlis Kewangan Negara secara maya dan dihadiri oleh semua Menteri Besar dan Ketua Menteri dari semua negeri.
Sementara itu, Kementerian Kewangan berkata, kerajaan juga telah menyediakan peruntukan berjumlah RM260 juta kepada kerajaan negeri bagi membantu negeri yang mengalami pengurangan hasil pendapatan yang sangat drastik pasca Covid-19. -K! ONLINE


35 kes perangkap video, gambar lucah
Oleh MOHD SYALMIZI HAMID

6 Mei 2021, 4:15 pm
GEORGE TOWN – Jabatan Siasatan Jenayah Pulau Pinang merekodkan sebanyak 35 kes jenayah pemerasan melibatkan ugutan penyebaran gambar atau video lucah bagi tempoh Januari 2020 sehingga April tahun ini melibatkan kerugian sebanyak RM126,860.
Aplikasi sosial yang digunakan oleh sindiket terbabit adalah seperti WeChat, Facebook, Michat, Line, Instagram, Tantan, Singol, Tinder, Yimi, Heymandi, Skype dan WhatsApp.
Ketua Jabatan Siasatan Jenayah negeri, Senior Asisten Komisioner Rahimi Ra’ais berkata, modus operandi sindiket adalah dengan menggunakan wanita-wanita muda yang dipercayai warga asing untuk memperdayakan mangsa di laman sosial dengan melakukan aksi-aksi ghairah.
Rahimi
Jelasnya, aksi ghairah mangsa itu kemudiannya dirakam tanpa disedari dan digunakan semula untuk mengugut mangsa.
“Sekiranya tidak dibayar wang yang diminta, gambar atau video mangsa atau gambar mangsa yang diubah suai akan disebarkan melalui media sosial.
“Penjenayah juga menggunakan keldai akaun dan ‘Pin Razer Gold’ untuk melakukan transaksi antara mangsa dengan penjenayah,” katanya dalam satu kenyataan hari ini.

Menurut Rahimi, selain melalui aplikasi telefon bimbit, sindiket itu turut menggunakan modus operandi dengan menawarkan perkhidmatan urut dan khidmat seks menerusi laman web untuk memerangkap mangsa. – K! ONLINE


Hanya 30 peratus kehadiran ke pejabat di Kelantan
Oleh ROHANA MOHD. NAWI

6 Mei 2021, 3:27 pm
KOTA BHARU – Kerajaan negeri menetapkan syarat pematuhan 30 peratus kehadiran pekerja di semua pejabat kerajaan dan swasta di Kelantan bermula Ahad ini.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, ia merupakan langkah untuk memperketatkan prosedur operasi standard (SOP) bagi mengekang penularan wabak Covid-19 di pejabat.
Katanya, 70 peratus kakitangan awam dan swasta perlu bekerja dari rumah bertepatan dengan SOP Perintah Kawalan Pergerakan (PKP) pada kali ini.
“Kakitangan yang diberi kebenaran kerja di rumah ini perlu bekerja dari rumah. Syarikat atau agensi kerajaan perlu memantau pergerakan pekerja agar mereka benar-benar bekerja dari rumah.
“Keputusan itu dibuat berikutan kes harian Covid-19 di Kelantan masih mencatatkan jumlah tiga angka setiap hari,” katanya selepas Mesyuarat Penyelarasan Khas Jawatankuasa Kerja Keselamatan Negeri Bagi Mengawal Penularan Covid-19 di Kompleks Kota Darulnaim di sini hari ini.-K! ONLINE


Pemborong ayam jual mahal dikompaun KPDNHEP
Oleh MOHD AZLI ADLAN

6 Mei 2021, 3:45 pm
KEMAMAN – Seramai lapan pemborong ayam di seluruh negara yang masih berdegil mengenakan harga melebihi siling dibenarkan telah menerima padah apabila dikompaun Kementerian Perdagangan Dalam Negeri dan Hal Ehwal Pengguna (KPDNHEP).
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, kesemua pemborong berkenaan didapati telah menjual bekalan ayam pada harga lebih tinggi daripada dibenarkan iaitu RM7.10 sekilogram.
“Skim Harga Maksimum Perayaan (SHMMP) Hari Raya Aidilfitri bermula 20 April lalu telah menetapkan harga ayam di ladang hendaklah tidak lebih RM5.80, pemborong (RM7.10) manakala peruncit pula RM7.90.
“Selain lapan pemborong berkenaan, 18 peruncit juga telah dikompaun atas kesalahan sama iaitu menjual ayam melebihi harga maksimum dibenarkan,” katanya selepas memantau harga barangan kawalan SHMMP Hari Raya Aidilfitri di sebuah pasar raya di Kijal di sini hari ini.
Tegas beliau, dakwaan harga maksimum ayam itu tidak menguntungkan dan tidak mampu menampung kos operasi ternakan yang tinggi adalah tidak benar.
“KPDNHEP telah melakukan kajian terperinci di peringkat ladang, pemborong dan peruncit sebelum menentukan harga siling (ayam) itu,” katanya. – K! ONLINE


Remaja maut digilis treler
Oleh DIYANATUL ATIQAH ZAKARYA

7 Mei 2021, 9:22 pm
ALOR GAJAH – Seorang remaja lelaki maut selepas motosikal ditunggangi hilang kawalan lalu bergesel dengan sebuah treler di lampu isyarat Jalan Kelemak, di sini, petang tadi.
Dalam kejadian pada pukul 3.15 petang itu, mangsa, P. Pannir Selvam, 21, meninggal dunia di tempat kejadian akibat kecederaan parah di kepala.
Ketua Polis Daerah Alor Gajah, Superintendan Arshad Abu berkata, kejadian berlaku ketika mangsa yang menunggang motosikal jenis Honda EX5 dalam perjalanan dari arah Alor Gajah menghala ke Rembia.
“Setiba di tempat kejadian, motosikal ditunggang remaja tersebut telah bergesel dengan bahagian sisi kiri treler menyebabkannya terjatuh di bawah tayar kenderaan berat berkenaan.
“Mangsa kemudian telah digilis dan meninggal dunia di tempat kejadian akibat kecederaan parah di kepala,” katanya ketika dihubungi di sini, hari ini.
Katanya, hasil siasatan pegawai penyiasat di lokasi mendapati keadaan cuaca serta lalu lintas adalah baik dan kemalangan dipercayai berlaku atas faktor kegagalan mangsa mengawal motosikalnya.

“Mayat mangsa telah dihantar ke Unit Jabatan Forensik Hospital Alor Gajah bagi proses bedah siasat.
“Kes disiasat mengikut Seksyen 41 (1) Akta Pengangkutan Jalan (APJ) 1987. Saksi yang berada di tempat kejadian diminta untuk tampil bagi membantu siasatan,” katanya. -K! ONLINE


Serpihan 18 tan timpa Bumi hujung minggu ini
Oleh KOSMO!

7 Mei 2021, 10:59 pm
WASHINGTON – Serpihan daripada sebuah roket China dijangka jatuh ke Bumi dalam kemasukan semula  luar kawal pada hujung minggu ini.
Segmen utama roket Long March-5b digunakan untuk melancarkan modul pertama stesen angkasa lepas China yang baharu pada bulan lalu.
Memiliki berat 18 tan, serpihan itu adalah antara benda paling besar pernah menjunam ke dalam atmosfera sejak beberapa dekad lalu.
 Semalam, Amerika Syarikat menyatakan bahawa pihaknya memantau rapi laluan objek tersebut.
Washington bagaimanapun tidak mempunyai rancangan untuk menembak serpihan tersebut.-  Agensi


Tangan kanak-kanak 10 tahun hancur tersepit mesin tebu
Oleh DIYANATUL ATIQAH ZAKARYA

7 Mei 2021, 10:39 pm
JASIN – Tangan kiri seorang kanak-kanak lelaki berusia 10 hancur selepas tersepit di dalam mesin tebu dipercayai ketika membantu ayahnya berniaga di bazar Ramadan di Taman Serkam Jaya, di sini, hari ini.
Dalam kejadian pada pukul 7.45 malam itu, tangan kanak-kanak tersebut parah sehingga ke pergelangan tangan dan berjaya dikeluarkan dengan bantuan pasukan bomba daripada Balai Bomba dan Penyelamat Merlimau.
Ketua Balai Bomba dan Penyelamat Merlimau, Penolong Penguasa Bomba Mohamad Faisal Fuad berkata, panggilan kecemasan di terima pada pukul 7.49 malam dan sepasukan tujuh anggota dikejarkan ke lokasi kejadian.
“Pasukan bomba tiba lapan minit kemudian dan mendapati seorang kanak-kanak lelaki sedang menahan kesakitan dengan keadaan tangan kirinya tersepit di dalam mesin tebu.
“Unit bantuan berjaya mengeluarkan tangan mangsa dalam masa 10 minit menggunakan peralatan khas untuk membuka mesin berkenaan,” katanya ketika dihubungi di sini, hari ini.
Mengulas lanjut, beliau memberitahu, pihaknya dimaklumkan bahawa insiden malang itu berlaku ketika kanak-kanak tersebut ingin membantu ayahnya memesin tebu untuk jualan di bazar Ramadan. -K! ONLINE


Badang negara muncul juara dunia
Oleh MUHAMMAD RIDUAN MOHD HANAFIAH

7 Mei 2021, 9:58 pm
BANGKOK – Badang negara, Bonnie Bunyau Gustin meraih motivasi tinggi menjelang Sukan Paralimpik Tokyo, Jepun apabila melakukan kejutan dengan merangkul pingat emas pada Kejohanan Piala Dunia Powerlifting Para Dunia di Bangkok, Thailand hari ini.
Atlet kelahiran Sarawak tersebut melakukan angkatan seberat 226 kilogram (kg) sekali gus mengetepikan cabaran pesaingnya dari Iran, Nader Moradi yang hanya mampu mengangkat 204kg. Atlet Kazakhstan, Alexandr Daskov di tempat ketiga dengan angkatan 140kg.
BONNIE berjaya melakukan angkatan seberat 226kg dan merupakan rekod peribadi terbaiknya setakat ini.
Angkatan 226kg tersebut merupakan rekod peribadi terbaik Bonnie dan kejayaan tersebut meletakkan dirinya dalam senarai teratas atlet layak ke temasya Paralimpik Tokyo 2021.
Bonnie, 21, turut melakukan angkatan seberat 229.5kg bagi memecahkan rekod dunia 229kg, namun gagal selepas cubaan kali keempat.
Kejayaan Bonnie adalah lebih baik berbanding catatan pemenang pingat emas Paralimpik Rio lima tahun lalu, Lu Lei yang melakukan 221kg.
Sebagai rekod, Bonnie pernah merangkul kejuaraan Para Powerlifting Dunia dalam kategori 65kg di Kazakhstan, dua tahun lalu. K!ONLINE


Lelaki tebang pokok betik didakwa dirasuki roh jahat
Oleh KOSMO!

7 Mei 2021, 9:27 pm
SINGAPURA – Gara-gara mempercayai sebatang pokok betik dirasuki roh jahat, seorang lelaki di Singapura dihukum penjara tiga minggu kerana mengancam keselamatan seorang wanita menggunakan pisau pemotong, lapor laman berita Mothership hari ini.
Ang Say Chee, 60, pada Ogos 2019 bertindak menebang bahagian atas sebatang pokok betik milik Majlis Perbandaran Boshan-Toa Payoh kerana mendakwa pokok itu dirasuki roh jahat.
Tindakannya disedari oleh seorang wanita berusia 70 tahun yang terdengar bunyi pokok tumbang berhampiran lokasinya. Ketika kejadian dia sedang memberi makan kepada beberapa ekor kucing.
Say Chee yang menyedari kehadiran wanita tersebut cuba merampas bekas yang mengandungi makanan kucing dari tangan mangsa dan bertindak mengacukan senjata tersebut pada kepala wanita itu.
Menurut Channel News Asia (CNA), Say Chee dikatakan tidak menyukai tindakan wanita itu memberi makanan kepada kucing.
Wanita itu kemudian bertindak menghubungi polis, Say Chee ketika itu  duduk di atas sebuah bangku sambil bercakap dengan diri sendiri sebelum melemparkan senjata yang digunakan.

Dia mengaku bersalah atas pertuduhan ugutan jenayah dengan mengacukan senjata berbahaya ke arah wanita tersebut dan dijatuhi hukuman penjara tiga minggu.
Menurut CNA, Say Chee mempunyai beberapa rekod jenayah lampau sejak tahun 1979 termasuk pecah rumah, membawa minuman memabukan ke hospital awam, penghinaan, rogol dan tindakan ganas yang membahayakan keselamatan. – Agensi


JIM nafi mesej tular sekat rakyat Malaysia pulang ke tanah air
Oleh MOHD. HUSNI MOHD. NOOR

7 Mei 2021, 10:41 pm
PUTRAJAYA – Jabatan Imigresen Malaysia (JIM) menafikan satu mesej tular kononnya jabatan itu mengeluarkan arahan untuk menyekat kepulangan warga Malaysia di luar negara untuk pulang ke tanah air sepanjang tempoh Perintah Kawalan Pergerakan (PKP) ini.
JIM menerusi hantaran di Facebook hari ini berkata, pihaknya menafikan kesahihan mesej tular berkaitan pas lawatan pulang itu.
Katanya, mesej palsu itu juga didapati menggunakan nama Ketua Pengarah Imigresen, Datuk Khairul Dzaimee Daud.
“Ia adalah tidak benar dan dilakukan oleh pihak yang tidak bertanggungjawab.
“Orang ramai disarankan agar tidak menyebarkan maklumat sedemikian yang boleh menimbulkan kekeliruan dan keresahan dalam kalangan masyarakat.
“Segera laporkan kepada JIM jika terdapat sebarang maklumat yang meragukan supaya tindakan sewajarnya dapat diambil,” katanya.

Katanya, maklumat terkini berkaitan JIM boleh didapati menerusi portal https://www.imi.gov.my dan Facebook rasmi Jabatan Imigresen Malaysia https://www.facebook.com/imigresen. -K! ONLINE


Boleh bersukan dan rekreasi di kawasan PKP
Oleh MOHD RIDZAUDDIN ROSLAN

7 Mei 2021, 10:34 pm
PETALING JAYA- Orang ramai yang berada di kawasan Perintah Kawalan Pergerakan (PKP) boleh melakukan aktiviti sukan dan rekreasi bermula esok selepas Mesyuarat Sidang Khas Majlis Keselamatan Negara (MKN) membenarkan pelaksanaan aktiviti tersebut.

Aktiviti sukan dan rekreasi yang dilakukan di kawasan terbuka tanpa bersentuhan fizikal seperti joging, berbasikal, senaman dan lain-lain dengan mematuhi penjarakan fizikal sekurang-kurangnya 1.5 meter boleh dijalankan bermula esok.

Ia juga perlu dilakukan di kawasan kejiranan atau terhad dimana-mana kawasan dalam daerah sama yang tertakluk kepada arahan PKP yang sedang berkuat kuasa.

Menteri Belia dan Sukan, Datuk Seri Reezal Merican Naina Merican turut menzahirkan rasa terima kasih kepada ahli Sidang Khas MKN yang telah memberi pertimbangan sewajarnya terhadap cadangan kementerian.

“Kita masih lagi belum menang dalam melawan penularan Covid-19. Justeru, semua pihak hendaklah memainkan peranan yang lebih berkesan agar pelaksanaan PKP pada kali ini benar-benar mencapai matlamat yang dihasratkan” katanya. -K! ONLINE


Tempoh sah lesen pengendali perkhidmatan awam, kenderaan perdagangan dilanjutkan
Oleh SUBKHI SUDARJI

7 Mei 2021, 10:13 pm
PUTRAJAYA – Kerajaan memutuskan melanjutkan tempoh sah lesen pengendali kenderaan perkhidmatan awam dan kenderaan perdagangan sekurang-kurangnya tiga hingga lima tahun.
Menteri Pengangkutan Malaysia, Datuk Seri Wee Ka Siong berkata, sebelum ini tempoh bagi pembaharuan lesen tersebut adalah dari satu dan dua tahun, mengikut kriteria yang diperlukan.
“Semua pengendali berlesen bagi kenderaan perkhidmatan awam dan kenderaan perdagangan boleh dipertimbangkan untuk mendapatkan kelulusan bagi tempoh sah lesen pengendali sehingga lima tahun sekiranya memenuhi syarat yang ditetapkan.
“Pemohon perlulah mematuhi piawaian keselamatan, mengemukakan laporan audit tahunan terkini, mengekalkan modal berbayar yang telah ditetapkan Suruhanjaya Syarikat Malaysia dan mempunyai permit aktif dengan kenderaan,” katanya menerusi kenyataan akhbar hari ini.
Ka Siong berkata, sekiranya syarat-syarat di atas tidak dipenuhi, kelulusan bagi tempoh sah laku lesen pengendali hanya akan diberikan untuk tempoh tiga tahun sahaja.
“Berbanding dengan kelulusan sebelum ini di mana tempoh sah laku lesen pengendali hanya diberikan dengan tempoh minimum selama satu tahun sahaja,” katanya. -K! ONLINE


Kanak-kanak maut digilis treler muatan balak
Oleh ABDUL RASHID ABDUL RAHMAN

7 Mei 2021, 10:10 pm
BENTONG – Seorang kanak-kanak maut dalam keadaan mengerikan apabila digilis sebuah treler membawa muatan kayu balak di Kilometer 1 Jalan Bentong-Karak di sini hari ini.
Ketua Jabatan Siasatan dan Penguatkuasaan Trafik Pahang Superintendan Kamarulzaman Jusoh berkata, kejadian kira-kira pukul 1.30 tengah hari itu berlaku ketika mangsa, Muhamad Afiq Nazmi Abdullah,10, sedang membonceng motosikal yang ditunggang ibunya dari bandar Bentung ke Benus di sini.
“Apabila sampai di tempat kejadian motosikal berkenaan hilang kawalan lalu terlanggar belakang sebuah kereta jenis Toyota Alphard menyebabkan penunggang dan pembonceng motosikal tercampak ke lorong kiri.
“Dalam masa yang sama datang sebuah treler dari arah belakang tidak sempat membrek lalu terlanggar pembonceng motosikal,”katanya di sini hari ini.
Katanya, akibat kejadian menyebabkan pembonceng motosikal meninggal dunia di tempat kejadian manakala penunggang motosikal luka di bahagian tangan dan kaki.
Menurutnya, mangsa yang maut dibawa ke Hospital Bentong untuk bedah siasat dan mangsa yang cedera dirawat di hospital sama.

Sementara itu katanya, kes itu disiasat mengikut Seksyen 41 (1) Akta Pengangkutan Jalan 1987 dan siasatan giat dilakukan.
Katanya berdasarkan siasatan awal mendapati lokasi kejadian adalah jalan lurus dua lorong sehala dan semasa kejadian cuaca adalah baik. -K! ONLINE


Mahu industri perkayuan diurus lebih mampan seperti sawit, getah
Oleh ISWAN SHAFIQ ISA

7 Mei 2021, 9:32 pm
SEBERANG PERAI – Kementerian Perusahaan, Perladangan dan Komoditi (KPPK) berharap agar industri perkayuan di negara ini dapat diuruskan secara lebih mampan sama seperti komoditi lain iaitu sawit dan getah.
Menterinya, Datuk Dr. Mohd. Khairuddin Aman Razali berkata, hal ini penting bagi memastikan masa depan hutan negara akan lebih terjamin.
Mohd. Khairuddin berkata, ketika ini, industri perkayuan atau kayu-kayan memainkan peranan penting dalam pembangunan sosioekonomi di Malaysia.
“Sebagai subsektor komoditi ketiga terbesar selepas sawit dan getah, industri kayu-kayan telah menyumbang kepada kadar pendapatan nilai eksport sebanyak RM22.02 bilion tahun lepas dan daripada jumlah itu juga, Pulau Pinang telah menyumbang sebanyak 5.3 peratus atau RM1.16 bilion.
“Kita jangkakan jumlah itu akan terus meningkat untuk tahun ini walaupun pandemik Covid-19 masih berlarutan, insya-Allah,” katanya kepada pemberita hari ini.
Beliau ditemui semasa menghadiri Sesi Dialog Bersama Industri Perkayuan Malaysia dan Majlis Iftar Ramadan anjuran Majlis Kayu-Kayan Malaysia (MTC), di Seberang Jaya di sini.

Difahamkan, Pulau Pinang merupakan tuan rumah ketiga untuk sesi dialog itu selepas ia diadakan di dua lagi lokasi sebelum ini iaitu Kuala Lumpur dan Melaka, bermula 3 Mei lalu. -K! ONLINE


Dua remaja lelaki sesak nafas kedai pakaian terbakar
Oleh ASLIZA MUSA

7 Mei 2021, 7:02 pm
IPOH – Dua remaja lelaki mengalami sesak nafas akibat terhidu asap selepas kedai menyimpan pakaian di tingkat satu Pasar Raya Mydin di Meru terbakar hari ini.
Remaja berusia 18 dan 19 tahun yang terperangkap di dalam premis tersebut telah diselamatkan orang awam dan dihantar ke hospital untuk rawatan.
Penolong Pengarah Operasi Jabatan Bomba dan Penyelamat Malaysia (JBPM) Perak, Muhamad Shahrizal Aris berkata, sepasukan anggota dari Balai Bomba dan Penyelamat (BBP) Meru Raya digerakkan ke lokasi selepas menerima panggilan kecemasan pada pukul 2.09 petang.
Menurutnya, sebaik sahaja tiba di lokasi, ketua operasi mengarahkan pengurusan pasar raya tersebut mengosongkan bangunan itu daripada pelanggan.
Katanya, anggota kemudian segera memotong pintu ‘roller shutter’ yang tersekat menggunakan peralatan ‘cicular disc saw ‘ sebelum memadam kebakaran di dalam kedai.
“Kerja-kerja pemadaman dilakukan dengan menggunakan hose reel yang ada di bangunan tersebut dengan dibantu sistem water sprinkler.

“Kebakaran itu berjaya dipadamkan dalam tempoh 20 minit dan anggaran kebakaran adalah lebih 50 peratus,” katanya ketika dihubungi di sini hari ini.
Menurut beliau, siasatan lanjut sedang dijalankan bagi mengenal pasti punca kebakaran melibatkan stor menyimpan pakaian untuk raya itu.
“Anggota memadam kebakaran tersebut sehingga selesai dan operasi dibantu anggota dari BBP Ipoh dan Sungai Siput,” katanya. – K! ONLINE


Yayasan Petronas sasar 4,500 guru STEM
Oleh MUHD AFIQ AL-HAFIZ MAT YUSOF

7 Mei 2021, 7:24 pm
PETALING JAYA – Yayasan Petronas dengan kerjasama Kementerian Pendidikan Malaysia menyasarkan seramai 4,500 guru Sains, Teknologi, Kejuruteraan dan Matematik (STEM) menerusi Program Duta Guru menjelang tahun 2030.
Yayasan Petronas menerusi satu kenyataan berkata, program tersebut disasarkan kepada tenaga pengajar yang terlibat dalam bidang STEM di sekolah-sekolah terutamanya membabitkan pelajar yang terdiri daripada keluarga berpendapatan rendah.
“Setakat ini, kira-kira 200 guru telah terlibat dalam program tersebut sejak ia dilancarkan pada 13 Disember 2019 lalu dan kita menyasarkan seramai 4,500 guru STEM menjelang tahun 2030.
“Program Duta Guru ini juga akan melengkapkan guru dengan pengetahuan, kemahiran serta daya fikir untuk menjadi seseorang pendidik STEM yang berkesan dan berimpak tinggi,” kata kenyataan tersebut di sini hari ini.
Menyedari kepentingan peranan guru dalam membentuk pelapis negara, Ketua Pegawai Eksekutif Yayasan Petronas, Nelly Francis Shariah dan Ketua Pusat STEM Negara, Ihsan Ismail telah mengadakan pertemuan secara dalam talian hari ini bagi membincangkan perkara tersebut.
Katanya, kerjasama antara Yayasan Petronas dan Kementerian Pendidikan Malaysia menerusi Pusat STEM Negara ini mempunyai tiga strategi utama yang akan diterapkan.

“Ia bermula dengan latihan dan bimbingan yang akan melengkapkan guru dengan pengetahuan, kemahiran serta sikap dalam menentukan kemenjadian murid. Seterusnya ialah kandungan yang akan membantu guru menghasilkan bahan sumber pembelajaran berkualiti tinggi.
“Strategi yang terakhir ialah infrastruktur yang akan menyediakan pusat STEM berserta bahan dan peralatan yang bersesuaian dan mencukupi,” jelasnya. – K! ONLINE.


Lemas ketika berenang menyeberangi Sungai Golok
Oleh YATIMIN ABDULLAH

7 Mei 2021, 7:09 pm
RANTAU PANJANG – Seorang lelaki dikhuatiri lemas dipercayai ketika berenang menyeberangi Sungai Golok berhampiran pangkalan haram Parking di sini tengah hari ini.
Bagaimanapun, identiti mangsa yang lemas dalam kejadian pada pukul 1 petang itu masih belum dapat dikenal pasti.
Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, pihaknya menerima panggilan kecemasan berhubung kejadian itu pada pukul 1.13 petang tadi.
Menurutnya, seramai 13 anggota telah digerakkan ke lokasi untuk operasi mencari dan menyelamat (SAR) mangsa.
“Selain itu, kita turut dibantu oleh polis dan Angkatan Pertahanan Awam Malaysia (APM),” katanya ketika dihubungi Kosmo! hari ini.
Imran memberitahu, berdasarkan maklumat awal, kejadian itu disedari oleh penduduk negara jiran yang melihat mangsa yang sedang berenang di Sungai Golok.

Katanya, SAR sedang giat dijalankan untuk mengesan mangsa. – K! ONLINE


Hasut: Abdul Hadi berjaya batal saman pemula 2 penganut Kristian
Oleh NUZULSHAM SHAMSUDDIN

7 Mei 2021, 7:18 pm
KUALA LUMPUR – Presiden Pas, Datuk Seri Abdul Hadi Awang hari ini berjaya membatalkan saman pemula dua penganut Kristian dari Sabah di Mahkamah Tinggi di sini hari ini berhubung kenyataan yang didakwa menghasut penganut agama berkenaan yang diterbitkan dalam sebuah akhbar lima tahun lalu.
Hakim Datuk Akhtar Tahir memutuskan demikian selepas membenarkan permohonan Abdul Hadi selaku defendan untuk membatalkan saman pemula tersebut.
Dalam keputusannya, hakim Akhtar mengatakan dua lelaki Sabah iaitu Maklin Masiau dan Lawrence Jomiji Kinsil @ Maximilhian yang merupakan plaintif tidak mengemukakan salinan asal artikel yang dikatakan dari dakwaan Abdul Hadi yang disiarkan dalam akhbar Pas, Harakah.
“Dalam kes ini, salinan pernyataan di Harakah tidak dikemukakan di hadapan mahkamah. Pengeluaran semula artikel itu dalam bahasa Inggeris, tidak jelas sama ada artikel Harakah yang asli dalam bahasa Inggeris atau bahasa lain,” katanya.
Hakim itu menambah bahawa tidak ada unsur-unsur kepentingan umum dalam saman itu kerana asas persoalannya melibatkan pernyataan yang dibuat lima tahun lalu.
“Mereka telah membangkitkan semula perkara yang ada pada tahun 2016 dan menjadikannya isu yang baru. Bagaimana ia boleh menjadi kepentingan umum lima tahun kemudian,” kata hakim.

Akhtar juga dalam penghakimannya turut mengatakan bahawa tidak ada apa-apa dalam kenyataan yang dikatakan oleh defendan (Abdul Hadi) yang merujuk kepada plaintif.
Sebaliknya, ia merujuk kepada mubaligh Kristian dan plaintif tidak mewakili diri mereka sebagai mubaligh Kristian.
“Mengenai hal ini, mahkamah memutuskan bahawa pihak plaintif jelas tidak memiliki locus standi. Justeru setiap plaintif perlu kos punitif sebanyak RM50,000 kepada defendan,” kata hakim itu.
Dalam prosiding itu, Abdul Hadi diwakili peguam Yusfarizal Yussoff manakala dua penganut Kristian diwakili peguam R. Kenghadaran.
Sementara itu, Kenghadaran ketika ditemui selepas prosiding berkata beliau akan menunggu arahan seterusnya sama ada untuk membuat rayuan atau tidak berhubung keputusan mahkamah itu hari ini.
Pada 9 Disember tahun lalu, kedua-dua plaintif memfailkan saman pemula terhadap Abdul Hadi antara lain memohon pengisytiharan bahawa Abdul Hadi telah melakukan tindakan hasutan yang bertentangan dengan Seksyen 3 Akta Hasutan 1948 dan pengisytiharan bahawa defendan tidak layak memegang sebarang jawatan dalam Kerajaaan Malaysia termasuk suatu jawatan yang setara dengan jawatan menteri.
Saman itu difailkan atas alasan Abdul Hadi mengeluarkan satu penyataan menghasut penganut atau mubaligh Kristian yang telah diterbitkan dalam sebuah akhbar pada 18 Januari 2016 dan kemudian dilaporkan oleh sebuah portal pada hari sama. – K! ONLINE


Tauke Ana Dodol maut nahas
Oleh DIYANATUL ATIQAH ZAKARYA

7 Mei 2021, 7:01 pm
MELAKA – Perjalanan seorang pengusaha dodol untuk menghantar tempahan pelanggannya berakhir tragedi apabila dia maut dalam kemalangan berhampiran rumahnya di lampu isyarat di Lebuh Alor Gajah-Melaka Tengah-Jasin Paya Rumput Indah, pagi tadi.
Dalam kejadian kira-kira pukul 6.20 pagi itu, Rohana Abdul, 42, yang juga pengasas Ana Dodol meninggal dunia di tempat kejadian selepas kereta Perodua Axia dipandu dirempuh sebuah Proton Persona.
Menurut anak sulung mangsa, Nur Aliyah Zaidi, 23, malam tadi dia telah menghantar dodol kepada salah seorang pelanggan di Krubong, namun kemudian dimaklumkan berlaku kesilapan dan tidak cukup satu kilogram.
“Mama beritahu, dia akan hantarkan sendiri satu kilogram dodol yang tidak cukup itu selepas Subuh memandangkan pelanggan berkenaan perlu keluar bekerja.
“Subuh tadi mama ketuk pintu bilik saya beritahu ingin meminjam kereta dan saya berikan kunci seperti biasa. Kira-kira pukul 7 pagi tiba-tiba pintu bilik saya diketuk lagi, apabila saya buka, adik dan seorang pekerja dalam keadaan terkejut beritahu ada pihak maklumkan saya maut dalam kemalangan.
“Mereka sangkakan saya maut kerana pihak polis menjumpai kad pengenalan saya yang ditinggalkan di dalam kereta untuk kegunaan Touch’n Go. Saya terus maklumkan bahawa yang terlibat dalam kemalangan itu adalah mama,”katanya ketika ditemui di rumahnya di Paya Rumput di sini hari ini.

Mengulas lanjut, dia berkata, ibunya itu tidak menunjukkan sebarang perubahan, namun kebiasaanya mangsa akan mengajaknya jika mahu menghantar dodol.
“Mama telah mengusahakan Ana Dodol 23 tahun. Tadi pun masih ada tempahan yang masuk dan pelanggan yang menghantar pesanan mesej bertanya mengenai dodol, mereka belum tahu lagi, mama dah tak ada..,” ujarnya.
Tambahnya, pada Isnin lalu, dia dan ibunya juga sempat menghantar pesanan 40,000 dodol dalam bekas mini atau dipanggil ‘sumi’ yang ditempah Timbalan Menteri Pembangunan Usahawan dan Koperasi yang juga Ahli Parlimen Masjid Tanah, Datuk Mas Ermieyati Samsudin.
Sementara itu, Ketua Jabatan Siasatan Penguatkuasaan Trafik negeri, Superintendan Hasan Basri Yahya berkata, kemalangan berlaku apabila kereta dipandu Rohana cuba membuat pusingan U di lampu isyarat tersebut untuk menuju ke bandar Melaka.
“Bagaimanapun, ketika membuat pusingan U, sebuah Proton Persona dipandu seorang lelaki berusia 20 tahun telah merempuh merempuh kereta mangsa.
Mayat mangsa telah dihantar ke Unit Jabatan Forensik Hospital Melaka dan kes disiasat mengikut Seksyen 41(1) Akta Pengangkutan Jalan 1987. -K! ONLINE


Dua kluster baharu di Pasir Mas
Oleh MUHAMMAD AYMAN GHAFFA

7 Mei 2021, 8:54 pm
KOTA BHARU – Dua kluster baharu jangkitan Covid-19 di Kelantan hari ini iaitu Kluster Jalan Besar Pasir Mas dan Kluster Kampung Kochang tercetus di dalam daerah Pasir Mas.
Jabatan Kesihatan Negeri Kelantan (JKNK) dalam satu kenyataan berkata, Kluster Jalan Besar Pasir Mas melibatkan pekerja-pekerja sebuah restoran yang terletak di Jalan Besar.
Katanya, sebanyak 29 kes dikesan positif Covid-19 dalam kluster itu dengan 75 individu telah disaring sehingga hari ini.
“Bagi Kluster Kampung Kochang pula, ia melibatkan komuniti dengan penularan kes dilaporkan berlaku iaitu di Kampung Kochang, Bunut Susu.
“Kes indeks bagi kluster ini dilaporkan positif Covid-19 pada 6 April lalu melalui hasil saringan individu bergejala. Sehingga hari ini, sebanyak 24 kes positif Covid-19 dikesan dalam kluster ini,” katanya.
Susulan daripada itu, kerajaan melaksanakan Perintah Kawalan Pergerakan Diperketatkan (PKPD) di tiga kampung di Mukim Bunut Susu, Pasir Mas berkuat kuasa lusa sehingga 22 Mei ini.

Sebanyak 120 kes positif Covid-19 telah direkodkan di kampung tersebut melibatkan Kampung Paya Ular (42), Kampung Tualang (26) dan Kampung Bechah Palas (52).
Berdasarkan rekod, Kelantan mencatatkan sebanyak 297 kes positif Covid-19 hari ini dengan jumlah keseluruhan 16,474 kes. -K! ONLINE


Pakej homestay mengikut SOP rancakkan kembali pelancongan domestik
Oleh SITI NUR MAS ERAH AMRAN

7 Mei 2021, 7:10 pm
SEBERANG PERAI – Pakej promosi inap desa menerusi platform digital dijangka dapat merancakkan kembali industri pelancongan domestik yang terjejas ekoran Covid-19.
Pemangku Pengarah Pelancongan Malaysia Wilayah Utara, Yoganthiran Manikam berkata, aplikasi yang dibangunkan Tourism Malaysia itu dapat meningkatkan lebih ramai pembabitan pengusaha homestay yang berdaftar di bawah Kementerian Pelancongan, Seni dan Budaya.
“Sebanyak 20 pakej homestay sudah dirangka melalui 10 Kluster Program Pengalaman Homestay Malaysia di Pulau Pinang setakat ini.
“Program ini membolehkan pelancong tinggal bersama tuan rumah dan mendalami gaya hidup serta mempelajari kebudayaan masyarakat kampung.
“Memandangkan kita masih berperang dengan Covid-19, langkah keselamatan diperincikan bagi memastikan semua pengusaha homestay dan pelancong mengikut prosedur operasi standard (SOP) yang ditetapkan semasa aktiviti berlangsung,” katanya.
Beliau berkata demikian kepada pemberita selepas menghadiri Program Mai Kacau Bubur Lambuk dan Pelancaran Pakej Homestay Negeri Pulau Pinang di Jambatan Sultan Abdul Halim Mu’adzam Shah di Batu Kawan di sini hari ini.

Program yang dijalankan dengan kerjasama Jambatan Kedua Sdn. Bhd., Persatuan Homestay Negeri Pulau Pinang dan Tourism Malaysia Wilayah Utara turut dirasmikan Exco Yeoh Soon Hin.
Sebanyak 1,500 bungkus bubur lambuk yang disediakan 10 klister pengusaha homestay diagihkan kepada pengguna jambatan. – K! ONLINE.


Dana Raya Terengganu ditukar kepada bantuan Covid-19
Oleh MOHD AZLI ADLAN

7 Mei 2021, 7:06 pm
MARANG – Dana Raya yang menjadi tradisi pemberian kerajaan negeri Terengganu kepada penduduk negeri tersebut yang berkelayakan kini ditukar kepada bantuan Covid-19.
Menteri Besar Terengganu, Datuk Seri Dr. Ahmad Samsuri Mokhtar berkata, bantuan Covid-19 berupa wang tunai atau barangan keperluan bernilai RM100 tersebut bakal memberi manfaat kepada 32,000 rakyat negeri ini.
“Kita tidak namakan Dana Raya sebaliknya pemberian sumbangan kepada mereka yang memerlukan pada bulan Ramadan disebabkan Covid-19.
“Kalau ditanya, memang semua orang mahukan (wang) tunai tetapi kita aturkan (barang) keperluan asasi sebagai keutamaan supaya rakyat dapat meneruskan kehidupan terutama soal makan minum pada musim pandemik (Covid-19) ini,” katanya.
Terdahulu beliau ditemui selepas menyampaikan tablet dan bantuan persekolahan kepada murid dan pelajar Dewan Undangan Negeri (DUN) Rhu Rendang di sini hari ini.
Ahmad Samsuri berkata, bantuan Covid-19 berkenaan disasarkan kepada 1,000 penduduk di setiap 32 DUN yang terdapat di Terengganu.

Beliau yang juga Ahli Dewan Undangan Negeri Rhu Rendang menjelaskan sebahagian penerima bantuan Covid-19 yang layak berkenaan masih sedang dikenal pasti. – K! ONLINE


Philip Morris mahu jadikan Jepun bebas asap rokok
Oleh KOSMO!

7 Mei 2021, 9:13 pm
TOKYO –  Ketua gergasi tembakau,  Philip Morris menyatakan syarikatnya akan menamatkan jualan  rokok kovensional di Jepun dalam tempoh 10 tahun lagi dalam satu wawancara bersama akhbar perniagaan Nikkei yang disiarkan hari ini.
Pengeluar rokok Malboro itu pernah mengumumkan pada 2016 tentang matlamat jangka panjang untuk berhenti menjual rokok dan menggantikannya dengan alternatif kurang berbahaya tetapi ini kali pertama Philip Morris mengumumkan tarikh akhir yang jelas.
“Kami mahu Jepun menjadi pasaran pertama untuk fasa penggantian tersebut.
“Syarikat kami akan merealisasikan masyarakat bebas asap rokok di Jepun dalam tempoh 10 tahun lagi,” kata Ketua Pegawai Eksekutif yang baru dilantik,  Jacek Olczak.
Philip Morris sedang mengembangkan alat  IQOS. Alat tersebut berfungsi memanaskan tembakau dan mengeluarkan kepulan wap sebagai alternatif kepada rokok.
Kerajaan Jepun menjana pendapatan berbilion-bilion dolar setiap tahun menerusi cukai rokok dan memiliki satu pertiga kepentingan dalam Japan Tobacco iaitu syarikat tembakau ketiga terbesar di dunia.

Rokok secara purata dijual pada harga sekitar 570 yen (RM21.60) sekotak di Jepun  dan memaparkan label amaran saiz sederhana. – AFP


Katil ICU Covid-19 Pulau Pinang cecah 83 peratus
Oleh MOHD SYALMIZI HAMID

7 Mei 2021, 9:06 pm
GEORGE TOWN – Keputusan sama ada Perintah Kawalan Pergerakan (PKP) akan dilaksanakan di negeri ini atau sebaliknya dijangka diumumkan selepas mesyuarat teknikal Sidang Khas Majlis Keselamatan Negera: Pengurusan Covid-19 esok.
Ketua Menteri, Chow Kon Yeow berkata, sidang khas itu yang dipengerusikan Perdana Menteri, Tan Sri Muhyiddin Yassin hari ini telah mempertimbangkan laporan penilaian risiko negeri ini.
“Sejurus mesyuarat itu hari ini, saya telah mengadakan perbincangan lanjut dengan Pengarah Jabatan Kesihatan negeri, Pengarah MKN negeri dan Setiausaha Kerajaan Negeri serta hadir secara dalam talian adalah Ketua Polis negeri dan Datuk Bandar bagi kedua-dua pihak berkuasa tempatan berhubung tindakan lanjut serta persediaan yang perlu diambil dalam menempuh tempoh getir ini.
“Kementerian Kesihatan pada mesyuarat sama turut berkongsi bahawa kadar penggunaan katil unit rawatan rapi (ICU) di hospital-hospital rawatan Covid-19 di Pulau Pinang sehingga hari ini telah mencecah 83 peratus,” katanya dalam satu kenyataan hari ini. – K! ONLINE


Bomba Perak siasat alat pemadam api meletup
Oleh ASLIZA MUSA

7 Mei 2021, 6:38 pm
IPOH – Jabatan Bomba dan Penyelamat Malaysia (JBPM) Perak membentuk satu jawatankuasa bagi menyiasat punca alat pemadam api meletup hingga mencederakan tiga lelaki dalam kejadian di Jalan Hussin Nordin, Taman Pearl di sini kelmarin.
Pengarah JBPM Perak, Azmi Osman berkata, siasatan itu bagi mengetahui punca letupan itu berlaku sama ada disebabkan oleh kelalaian semasa mengendalikan alat pemadam api atau keadaan fizikal peralatan tersebut.
Katanya, rakaman kamera litar tertutup (CCTV) di premis itu juga akan diperiksa bagi melihat situasi sebenar kejadian.
“Kita sedang menunggu laporan daripada bahagian forensik untuk mengetahui punca kejadian. Bagi kes ini, kita menilai daripada semua aspek untuk melihat kemungkinan terdapat unsur lain yang menyebabkan letupan.
“Sampel alat pemadam api juga akan dihantar ke makmal atau syarikat yang berpengalaman dan berkemahiran mengendalikan peralatan tersebut untuk mengetahui apa yang berlaku,” katanya ketika ditemui selepas program Pemeriksaan Menghapus Bahaya Kebakaran (pusat membeli-belah) di Aeon Mall Kinta City di sini hari ini.
Dalam kejadian kira-kira pukul 5 petang itu, seorang lelaki berusia 47 tahun parah dengan kaki kanannya hampir putus manakala dua rakannya cedera ringan akibat letupan tersebut.

Difahamkan, kejadian berlaku ketika ketiga-tiga mereka sedang menyelenggara alat pemadam api jenis serbuk kering ABC di premis tersebut.
Dalam perkembangan berlainan beliau berkata, pihaknya juga sedang menyiasat punca kebakaran kedai dobi layan diri di Taiping yang turut mengakibatkan seorang mangsa cedera.
“Siasatan telah dilakukan namun kita belum dapat membuat kesimpulan atau rumusan berkaitan insiden berkenaan.
“Bagaimanapun, pemeriksaan mendapati premis itu mempunyai sijil perakuan bomba dan beroperasi dengan patuh kepada sistem keselamatan ditetapkan,” katanya. – K! ONLINE


Tiga kampung di Kelantan kena PKPD
Oleh SITI AMINAH MOHD YUSOF

7 Mei 2021, 6:32 pm
PETALING JAYA – Kerajaan mengenakan Perintah Kawalan Pergerakan Diperketatkan (PKPD) di tiga kampung di Mukim Bunut Susu, Pasir Mas, Kelantan berkuat kuasa lusa sehingga 22 Mei ini.
Menteri Kanan Pertahanan, Datuk Seri Ismail Sabri berkata, sebanyak 120 kes positif Covid-19 telah direkodkan di kampung tersebut melibatkan Kampung Paya Ular (42), Kampung Tualang (26) dan Kampung Bechah Palas (52).
“Kementerian Kesihatan (KKM) memaklumkan berlaku peningkatan kes secara mendadak manakala kadar positiviti koronavirus di tiga lokaliti itu adalah tinggi,” katanya dalam kenyataan akhbar di sini hari ini.
Dalam pada itu, beliau mengumumkan penamatan PKPD Sekolah Menengah Sains Banting, Kuala Langat, Selangor dan PKPD Kampung Muhibbah Raya, Tawau, Sabah bermula esok mengikut jadual yang ditetapkan.
Jelasnya, KKM mengesahkan kluster di sekolah tersebut terkawal manakala kali terakhir sejumlah empat kes direkod pada 3 Mei 2021 dengan saringan awal ke atas 166 pelajar daripada kumpulan tidak berisiko mendapati kesemuanya negatif sementara sebanyak 84 kes direkod daripada 622 saringan dijalankan di Kampung Muhibbah Raya.
Tambahnya, PKPD di Maahad Tahfiz Sains Tanah Merah, Kelantan yang sepatutnya berakhir pada 16 Mei ini ditamatkan esok kerana kes menunjukkan penurunan dengan sejumlah 866 ujian saringan dilakukan 431 daripadanya disahkan positif Covid-19. – K! ONLINE


UMNO desak kerajaan tubuh RCI
Oleh EDDY AQMAL MOHAMED HAMIDI

7 Mei 2021, 6:37 pm
PETALING JAYA – Datuk Seri Ahmad Zahid Hamidi menggesa menteri-menteri UMNO mendesak kerajaan Perikatan Nasional menubuhkan Suruhanjaya Siasatan Diraja (RCI) berhubung pendedahan Tan Sri Abdul Hamid Bador dan Tan Sri Tommy Thomas.
Presiden UMNO itu berkata, penubuhan RCI itu perlu disegerakan kerana pendedahan bekas dua organisasi penting kerajaan itu perlu disiasat secepat mungkin.
“Saya bersetuju dengan ketetapan Pergerakan Pemuda UMNO untuk mendesak kerajaan menyegerakan penubuhan RCI.
“Pendedahan Abdul Hamid an Tommy amat serius terutamanya melibatkan campur tangan politik dan rasuah dalam institusi yang menjadi benteng mempertahankan keluhuran Perlembagaan, kedaulatan undang-undang dan keselamatan negara,” katanya dalam satu kenyataan.
Tambahnya, penubuhan RCI harus disegerakan untuk memulihkan kembali kepercayaan dan keyakinan rakyat terhadap institusi dan sistem yang membentengi negara.
Menurut Ahmad Zahid, beliau akan meminta menteri-menteri yang mewakili UMNO untuk membawa saranan tersebut kepada kerajaan agar tindakan segera dapat dilakukan.

Abdul Hamid yang bersara sebagai Ketua Polis Negara baru-baru ini mendedahkan wujudnya campur tangan ahli dan rasuah melibatkan ahli politik di dalam pasukan itu.
Tommy yang merupakan bekas Peguam Negara pula mendedahkan kepincangan kerjaaan Pakatan Harapan di dalam bukunya bertajuk ‘My Story: Justice in the Wilderness’. -K! ONLINE


Dana Raya Terengganu ditukar kepada bantuan Covid-19
Oleh MOHD AZLI ADLAN

7 Mei 2021, 6:34 pm
MARANG – Dana Raya yang menjadi tradisi pemberian kerajaan negeri Terengganu kepada penduduk negeri tersebut yang berkelayakan kini ditukar kepada bantuan Covid-19.
Menteri Besar Terengganu, Datuk Seri Dr. Ahmad Samsuri Mokhtar berkata, bantuan Covid-19 berupa wang tunai atau barangan keperluan bernilai RM100 tersebut bakal memberi manfaat kepada 32,000 rakyat negeri ini.
“Kita tidak namakan Dana Raya sebaliknya pemberian sumbangan kepada mereka yang memerlukan pada bulan Ramadan disebabkan Covid-19.
“Kalau ditanya, memang semua orang mahukan (wang) tunai tetapi kita aturkan (barang) keperluan asasi sebagai keutamaan supaya rakyat dapat meneruskan kehidupan terutama soal makan minum pada musim pandemik (Covid-19) ini,” katanya.
Terdahulu beliau ditemui selepas menyampaikan tablet dan bantuan persekolahan kepada murid dan pelajar Dewan Undangan Negeri (DUN) Rhu Rendang di sini hari ini.
Ahmad Samsuri berkata, bantuan Covid-19 berkenaan disasarkan kepada 1,000 penduduk di setiap 32 DUN yang terdapat di Terengganu.

Beliau yang juga Ahli Dewan Undangan Negeri Rhu Rendang menjelaskan sebahagian penerima bantuan Covid-19 yang layak berkenaan masih sedang dikenalpasti.
Sebelum ini, kerajaan negeri Terengganu diterajui Barisan Nasional telah memperuntukkan hampir RM99 juta setiap tahun bagi pemberian Dana Raya.
Setiap isi rumah yang layak menerima
RM300 hingga RM400 bagi meringankan beban mereka menyambut Hari Raya Aidilfitri.
Sebaik Pas mengambil alih kerajaan negeri Terengganu pada tahun 2018, pendekatan agihan bersasar telah digunakan bagi pemberian Dana Raya itu. – K! ONLINE


Kilang penstoran minyak pelincir terpakai haram didenda RM85,000
Oleh NUR SHARIEZA ISMAIL

7 Mei 2021, 6:46 pm
SEPANG – Tindakan sebuah kilang penstoran minyak pelincir terpakai yang beroperasi secara haram di Telok Panglima Garang membawa padah apabila didenda RM85,000 dan sehari penjara oleh Mahkamah Sesyen Sepang di sini hari ini.
Pengarah Jabatan Alam Sekitar (JAS), Nor Aziah Jaafar berkata, syarikat itu didenda atas empat pertuduhan berhubung aktiviti bagi penstoran minyak pelincir terpakai yang dikategorikan sebagai SW305 tanpa sebarang kelulusan JAS.
Menurutnya, Hakim Noorhisham Jaafar menjatuhkan hukuman itu terhadap pemilik tunggal kilang selaku orang kena saman (OKS).
“Pemilik tunggal kilang berusia 37 tahun itu mengaku bersalah terhadap empat pertuduhan yang dikenakan terhadap dirinya,” katanya dalam satu kenyataan hari ini.
Noor Aziah berkata, bagi pertuduhan pertama, pada 24 Oktober 2019, pemilik tersebut didapati telah menempatkan buangan terjadual iaitu minyak pelincir terpakai di premisnya tanpa terlebih dahulu mendapat apa-apa kelulusan daripada Ketua Pengarah Alam Sekeliling seperti kehendak bawah Seksyen 34B(1)(a), Akta Kualiti Alam Sekeliling 1974.
Katanya, bagi pertuduhan kedua pula, pemilik didapati telah menjalankan aktiviti penstoran minyak pelincir terpakai tanpa kelulusan Laporan EIA seperti kehendak di bawah Seksyen 34A(2), Akta Kualiti Alam Sekeliling 1974.

“Manakala pertuduhan ketiga pula, pemilik didapati menjalankan aktiviti tersebut tanpa sebarang Kebenaran Bertulis daripada Ketua Pengarah di bawah Seksyen 19(a), Akta Kualiti Alam Sekeliling 1974.
“Bagi pertuduhan keempat, pemilik didapati menjalankan aktiviti tersebut tanpa sebarang lesen sebagai Premis Yang Ditetapkan daripada Ketua Pengarah di bawah Seksyen 18(1), Akta Kualiti Alam Sekeliling 1974,” katanya. – K! ONLINE


Daripada malukan diri atas pentas, lebih baik saya.. – Siti Fairuz
Oleh MOHD. HAIKAL ISA

7 Mei 2021, 6:13 pm
PETALING JAYA – Masih ingat dengan pelantun lagu klasik, Bila Rindu Ku Sebut Nama Mu? Penyanyi dengan nama pentas Siti Fairuz itu memaklumkan dirinya tidak berminat untuk terlibat dengan sebarang pertandingan nyanyian semata-mata untuk mengejar populariti.
Siti Fairuz atau nama lengkapnya, Siti Fairuz Sheikh Mohamed, 57, berkata, pada usianya sekarang, dia tidak mempunyai kudrat dan stamina untuk bersaing dengan penyanyi-penyanyi muda.
Katanya, ketika musim pertama program realiti, Gegar Vaganza, dia pernah ditawarkan untuk turut serta bertanding namun dia menolak dengan cara baik.
“Waktu ditawarkan dahulu, saya tidak rasa diri mempunyai pakej untuk bertanding. Daripada memalukan diri atas pentas, lebih baik saya tak masuk bertanding langsung.
“Bukan ‘level’ saya untuk bertanding. Bukan saya lebih hebat tetapi saya takut tidak mencapai piawaian. Itu musim pertama dahulu, kalau ditawarkan sekarang, lagilah saya tidak mahu sebab stamina memang sudah tidak seperti waktu muda,” ujarnya ketika ditemui Kosmo! Online pada majlis berbuka puasa artis-artis veteran di Restoran Mohd Chan di ibu negara baru-baru ini.
Siti Fairuz memberitahu, pun begitu, darah seni masih mengalir deras dalam dirinya. Namun itu tidak bermaksud walaupun usia sudah mencemburui, dia perlu terus mengejar sesuatu yang tidak pasti.

“Kalau nak artis macam saya ini menyanyi, buatlah program yang bersesuaian. Yang bertanding dalam kalangan ‘kita-kita’. Kita ini sudah tua, tak layak nak bertanding atau bersaing dengan yang muda-mudi,” ujarnya.
Sehubungan itu, Siti Fairuz yang merupakan anak kelahiran Pahang itu sibuk dengan perniagaan baharunya iaitu kopi dayang senandung, kopi kampung dan kopi tumbuk serta produk wangian.
“Sebenarnya anak-anak ada bagi duit belanja setiap bulan dan saya juga tak perlu menyanyi atau meniaga. Kalau tiada undangan menyanyi, bosan di duduk rumah, saya sibukkan diri meniaga kopi dayang senandung, kopi kampung dan kopi tumbuk.
“Selain kopi saya juga ada jual Siti Fairuz Parfum dengan tiga bauan mengikut tajuk-tajuk lagu popular saya iaitu Usah Bertanya Lagi, Bila Rindu Ku Sebut Namamu dan Sebutan Tak Bermakna. Saya hanya meniaga secara online dan buka booth di karnival,” kata Siti Fairuz lagi.
Sebelum ini, Siti Fairuz pernah mendirikan rumah tangga bersama Mohamad Zainuddin namun bercerai pada 14 Julai 2008. Selepas itu, dia mendirikan rumah tangga secara senyap-senyap dengan Mahmud Abdul Samad pada 9 September 2011 di Pulau Pinang namun tidak berkekalan lama iaitu sekitar tiga empat tahun.
Hasil perkahwinan pertama, Siti Fairuz dikurniakan lima orang cahaya mata. Empat orang sudah berumah tangga dan seorang lagi masih bujang. Mereka ialah Farhanah Afifah, 32, Farahiah Amirah, 30, Fadhli Asyraf, 28, Fariz Afiq, 26 dan Fakhri Aiman 22 tahun. – K! ONLINE


ICU sesak dengan pesakit Covid-19
Oleh KOSMO!

7 Mei 2021, 6:51 pm
PETALING JAYA – Sebanyak 506 pesakit yang positif Covid-19 telah dimasukkan ke unit rawatan rapi (ICU) iaitu yang tertinggi pernah dicatatkan sejak pandemik itu menyerang negara ini.
Ketua Pengarah Kesihatan, Datuk Seri Noor Hisham Abdullah berkata, daripada jumlah itu, 295 memerlukan alat bantuan pernafasan.
“Ia jumlah yang direkodkan setakat hari ini. Jumlah itu termasuk kesemua kes kumulatif positif dan disyaki Covid-19 iaitu 396,004 kes,” katanya dalam kenyataan yang dimuatnaik di Twitter miliknya.
Hari ini negara merekodkan 4,498 kes jangkitan iaitu antara yang tertinggi pada tahun ini. -K! ONLINE


Kadar pengangguran lebih rendah pada Mac lalu – DOSM
Oleh MOHD. HUSNI MOHD. NOOR

7 Mei 2021, 6:51 pm
PUTRAJAYA – Kadar pengangguran bagi Mac 2021 direkodkan lebih rendah iaitu sekitar 4.7 peratus dengan jumlah keseluruhan 753,200 penganggur.
Data itu diperolehi berdasarkan Statistik Tenaga Buruh bagi Mac 2021 dan suku pertama tahun 2021 yang dikeluarkan oleh Jabatan Perangkaan Malaysia (DOSM) hari ini.
Ketua Perangkawan Malaysia Datuk Seri Dr. Mohd Uzir Mahidin berkata, bilangan tenaga buruh pada Mac 2021 naik 0.2 peratus iaitu 34,300 orang) kepada keseluruhan 16.08 juta orang tenaga kerja berbanding 16.05 juta pada bulan Februari lalu.
Beliau berkata, bagi Mac juga, bilangan penduduk bekerja terus meningkat sebanyak 0.4 peratus iaitu 58.7 ribu orang kepada 15.33 juta orang berbanding 15.27 juta orang pada Februari lalu.
“Mac 2021 menandakan setahun setelah Perintah Kawalan Pergerakan (PKP) yang pertama dilaksanakan bermula 18 Mac 2020 yang membawa kepada norma baharu sejak penularan wabak Covid-19 di Malaysia.
“Berbeza dengan PKP 1.0, Mac tahun ini menyaksikan kebanyakan negeri berada dalam fasa PKP Pemulihan manakala, negeri lain berada dalam fasa PKP Bersyarat dengan kebanyakan aktiviti ekonomi terus dibenarkan beroperasi,” katanya.

Katanya, pihaknya merumuskan, pemulihan kedudukan tenaga buruh di Malaysia mungkin akan berterusan disokong pembukaan semula lebih banyak aktiviti perniagaan dan peluasan program vaksinasi Covid-19 kepada komuniti yang lebih ramai.
Mohd. Uzir berkata, bagaimanapun, momentum positif itu dipengaruhi oleh ketidaktentuan situasi kesihatan dan seterusnya prestasi ekonomi negara.
“Peningkatan jumlah kes harian Covid-19 di Malaysia ketika ini telah mendorong pelaksanaan semula PKP Diperketatkan di kawasan bersasar dan PKP di negeri-negeri tertentu seperti Kelantan, Sabah, Selangor dan Kuala Lumpur pada bulan ini.
“Ini sekaligus memberi isyarat kedudukan tenaga buruh mungkin berdepan dengan cabaran pada bulan-bulan akan datang.
“Bagaimanapun, dengan peningkatan pasaran buruh yang menggalakkan pada suku pertama 2021, adalah diharapkan agar pasaran buruh akan meneruskan momentum pemulihannya walaupun pada kadar yang sederhana,” katanya. – K! ONLINE


Perlu kajian menyeluruh sebelum tetapkan harga siling barang keperluan
Oleh EDDY AQMAL MOHAMED HAMIDI

7 Mei 2021, 6:09 pm
PETALING JAYA – Kerajaan digesa agar melakukan kajian terperinci terlebih dahulu serta mengambil kira kepentingan semua pihak sama ada peniaga atau pelanggan sebelum memutuskan untuk menetapkan harga siling bagi sesuatu barangan terkawal.
Presiden Persatuan Peniaga dan Penjaja Bumiputera Wilayah Persekutuan, Datuk Seri Rosli Sulaiman berkata, pihaknya tiada masalah dengan pelaksanaan Skim Harga Maksimum Musim Perayaan (SHMMP) oleh kerajaan malah menyambut baik inisiatif tersebut yang dilihat memberikan manfaat kepada pengguna.
“Bagaimanapun, kaedah pelaksanaan dan penetapan harga siling atau harga maksimum itu haruslah dikaji terlebih dahulu agar ia tidak menganiayai para peniaga seperti keluhan yang sering kami terima iaitu terpaksa menjual produk seperti ayam pada harga kurang sedikit sahaja daripada harga modal
“Isu ini (harga siling ayam) sebenarnya sudah terlalu lama berlarutan tanpa sebarang penyelesaian dan pihak kerajaan sepatutnya melihat masalah ini daripada pelbagai aspek agar ia dapat ditangani dan memberi manfaat kepada kedua-dua belah pihak,” katanya kepada Kosmo! ketika dihubungi hari ini.
Menurut Rosli, kerajaan sepatutnya mendengar penjelasan daripada kedua-dua belah pihak iaitu penternak atau pemborong dan peniaga dalam usaha menyelesaikan masalah harga siling terlalu rendah daripada harga yang boleh dijual oleh peniaga agar tidak menekan mana-mana pihak.
“Sebagai contoh, harga ayam ditetapkan kepada peniaga namun ia sepatutnya ditetapkan sewaktu ayam dikeluarkan oleh penternak kerana jika harga yang sampai kepada peniaga RM 8 sekilogram contohnya, berapa harga yang boleh dijual oleh peniaga jika harga syiling ditetapkan kerajaan adalah RM 8.50 sekilogram.

“Penternak memberi alasan harga makanan ayam mahal jadi harga ditetapkan adalah bertepatan maka saya ingin menyarankan agar kerajaan melihat kepada seluruh aspek dan cuba menyelesaikan masalah makanan ayam yang dikatakan mahal kerana jika harga makanan tersebut dikawal oleh kerajaan jadi tiada sebab untuk penternak meletakkan harga yang tinggi bagi seekor ayam,” ujar beliau.
Terdahulu, Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid semalam berkata, kerajaan berkemungkinan akan terus mengawal harga siling barangan keperluan utama selepas berakhirnya SHMMP Hari Raya Aidilfitri pada 20 Mei depan.
Pengumuman itu bagaimanapun mendapat bantahan sekeras-kerasnya oleh peniaga yang terkesan apabila harga syiling ditetapkan tanpa mengambil kira harga produk yang dikeluarkan oleh pihak pemborong atau penternak.
Tambah Rosli, pelaksanaan SHMMP adalah satu usaha yang baik dalam usaha mengawal kenaikan harga barangan keperluan seperti ayam, daging, lembu dan ikan kembung daripada terus melonjak tinggi namun pelaksanaannya perlulah dilakukan dengan teliti dan tidak berpandukan maklumat daripada satu pihak sahaja. -K! ONLINE


Solat sunat Aidilfitri di Kuala Lumpur dibenarkan
Oleh MOHD. HUSNI MOHD. NOOR

7 Mei 2021, 6:42 pm
PUTRAJAYA – Solat sunat Aidilfitri di Kuala Lumpur dibenarkan mengikut kapasiti masjid, surau Jumaat dan surau dengan penjarakan 1.5 meter dan dilaksanakan di masjid kariah atau surau masing-masing sahaja.
Itu ketetapan dibuat Jabatan Agama Islam Wilayah Persekutuan (Jawi) hari ini berdasarkan perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Ketetapan baharu itu dibuat memandangkan Kuala Lumpur diletakkan di bawah pelaksanaan Perintah Kawalan Pergerakan (PKP) bermula hari ini hingga 20 Mei depan.
Pengarah Jawi, Datuk Mohd. Ajib Ismail berkata, bagi Kuala Lumpur juga, kebenaran sama diberikan bagi solat Jumaat, solat fardu dan solat sunat Tarawih berkuat kuasa hari ini.
Beliau berkata, aktiviti qiamullail dibenarkan 100 orang sahaja mulai pukul 5 pagi dengan penjarakan fizikal 1.5 meter manakala, tadarus al-Quran dan majlis khatam al-Quran secara bersemuka dibenarkan dengan kapasiti separuh dewan solat utama dengan penjarakan fizikal 1.5 meter.
“Selain itu, takbir Hari Raya pada malam 1 Syawal dibenarkan dengan peserta tidak melebihi 20 orang dalam kalangan ahli jawatankuasa atau pegawai masjid sahaja sehingga pukul 10 malam.

“Jamuan selepas solat sunat Aidilfitri, majlis jamuan Hari Raya dan aktiviti ziarah kubur adalah tidak dibenarkan,” katanya menerusi satu kenyataan akhbar hari ini.
Katanya, kuliah atau tazkirah secara bersemuka dibenarkan dengan kapasiti separuh dewan solat utama dengan penjarakan 1.5 meter.
Mohd. Ajib berkata, bagi Putrajaya dan Labuan yang kini diletakkan di bawah PKP Pemulihan (PKPP), solat Jumaat, solat fardu, solat sunat tarawih dan solat sunat Aidilfitri dibenarkan dengan jumlah jemaah mengikut kapasiti masjid, surau Jumaat dan surau termasuk kawasan berkhemah dengan penjarakan 1.5 meter.  – K! ONLINE


Cadangan beli kediaman tetap diteruskan
Oleh KOSMO!

7 Mei 2021, 6:07 pm
PETALING JAYA – Harga hartanah kediaman di negara ini telah menunjukkan trend penurunan sejak tiga tahun lalu, iaitu sekitar tahun 2018 disebabkan pelbagai isu yang dihadapi sektor hartanah domestik.
Timbalan Pengarah Urusan Jones Lang Wootton, Prem Kumar berkata, penurunan harga hartanah dapat dilihat secara jelas sejak 12 bulan lalu melalui pelbagai bentuk pemberian diskaun sehingga 25 peratus yang ditawarkan pemaju.
“Pandemik telah menyerlahkan pelbagai isu berterusan yang dihadapi sektor hartanah sejak
beberapa tahun lalu, misalnya lebihan bekalan dalam segmen tertentu, terutamanya ruang pejabat.
“Mungkin ada hikmah di sebalik wabak ini untuk industri, yang mana pemain hartanah kini sedar dan mengambil perhatian pada isu-isu yang wujud serta mengambil tindakan konkrit untuk
menanganinya,” katanya.
Beliau berkata demikian dalam sesi perbincangan meja bulat secara maya yang merupakan
sebahagian daripada program Anugerah Hartanah PropertyGuru Asia baru-baru ini.
Sementara itu, Pengurus Negara PropertyGuru.com.my, Sheldon Fernandez berkata, industri
hartanah negara ketika ini mendapat sentimen lebih baik daripada pembeli, dengan satu daripada tiga rakyat Malaysia berhasrat untuk meneruskan pelan untuk membeli hartanah tahun ini berdasarkan kaji selidik yang dilakukan pihaknya.

Jelasnya, ramai beranggapan harga rumah akan terus merosot, dengan pihak pemaju telah
mengambil langkah menyesuaikan kembali strategi harga mereka untuk melancarkan kediaman
lebih mampu milik.
“Dengan keperluan bekerja dari rumah semakin menjadi penekanan, faktor utama yang
dipertimbangkan untuk membeli rumah baharu ialah sambungan internet yang baik, pencemaran bunyi dan pengudaraan yang baik,” katanya.
Menurut Fernandez, ketidakupayaan untuk membayar wang pendahuluan dan kerjaya tidak stabil terus menjadi penghalang utama bagi rakyat Malaysia untuk mendapatkan pinjaman perumahan. -K! ONLINE


Ahli perniagaan direman bantu kes pecah amanah RM280,000
Oleh NIK NUR IZZATUL HAZWANI NIK ADNAN

7 Mei 2021, 5:26 pm
KEMAMAN – Seorang ahli perniagaan berpangkat Datuk direman satu hari sehingga esok untuk membantu siasatan kes pecah amanah melibatkan urusan pembayaran tanah berjumlah RM280,000 pada tujuh tahun lalu.
Ketua Polis Daerah Kemaman Superintendan Hanyan Ramlan berkata, suspek berusia 54 tahun ditahan pada 11.40 pagi di kediamannya di Geliga di sini semalam.
Beliau berkata, penahanan dilakukan berikutan aduan pengadu yang diterima polis sebelum ini.
” Suspek didakwa telah diberi amanah oleh salah seorang pengarah sebuah syarikat perindustrian yang juga kenalannya untuk melakukan pembayaran tanah menerusi cek berjumlah RM280,000 kepada Tabung Warisan Negeri Terengganu pada bulan Ogos 2014.
“Bagaimanapun, pengadu mendakwa suspek tidak melakukan pembayaran itu sebaliknya semakan menerusi Pejabat Tanah dan Daerah Kemaman mendapati sebaliknya cek tersebut didakwa digunakan suspek untuk membayar transaksi tanah milik syarikat lain,” katanya ketika dihubungi Kosmo! di sini hari ini.
Hanyan berkata, kes tersebut disiasat di bawah Seksyen 406 Kanun Keseksaan. – K! ONLINE


Didakwa guna dokumen palsu surat lantikan ambil alih operasi hotel
Oleh NUZULSHAM SHAMSUDDIN

7 Mei 2021, 5:55 pm
KUALA LUMPUR – Seorang pekerja sambilan dalam bidang logistik didakwa di Mahkamah Majistret di sini hari ini atas pertuduhan menggunakan satu dokumen palsu berhubung surat lantikan mengambil alih operasi sebuah hotel bertaraf tiga bintang, tahun lalu.
Bagaimanapun, Ungku Abdul Aziz Ungku Yusuf , 41, mengaku tidak bersalah selepas pertuduhan dibacakan terhadapnya di hadapan Majistret Tawfiq Affandy Chin.
Mengikut pertuduhan, bapa tiga anak itu didakwa telah menggunakan sebagai tulen satu dokumen iaitu surat lantikan mengambil alih operasi sebuah hotel yang diketahui oleh tertuduh dokumen itu adalah palsu.
Kesalahan itu didakwa dilakukan di Menara Bank Islam di Jalan Perak di sini antara 10 pagi dan 12 tengah hari, 3 Disember 2020 mengikut Seksyen 471 Kanun Keseksaan yang boleh dihukum di bawah Seksyen 465 kanun sama.
Hukuman bagi seksyen itu memperuntukkan hukuman penjara maksimum dua tahun atau denda atau kedua-duanya, jika sabit kesalahan.
Terdahulu, Timbalan Pendakwa Raya, Nurilya Ellyna Nor Azmal masing-masing menawarkan jaminan RM6,000.

Bagaimanapun, peguam Lee Sin Yee yang mewakili tertuduh memohon jaminan yang rendah kerana anak guamnya tidak mempunyai pendapatan tetap selain menganggung keluarga termasuk ibu yang uzur.
Mahkamah kemudian membenarkan tertuduh diikat jamin berjumlah RM5,000 dengan seorang penjamin dan menetapkan 1 Julai untuk sebutan semula kes. -K!ONLINE


AADK benarkan lawatan keluarga semasa Aidilfitri
Oleh SITI AMINAH MOHD YUSOF

7 Mei 2021, 5:49 pm
PETALING JAYA – Agensi Antidadah Kebangsaan (AADK) membenarkan sesi lawatan keluarga klien di semua Pusat Pemulihan Penagihan Narkotik (Puspen) sempena sambutan Hari Raya Aidilfitri selama empat hari bermula pada 13 Mei hingga 16 Mei ini.
Unit Media dan Komunikasi Korporat AADK dalam satu kenyataan berkata, kebenaran itu diberi bertujuan memberi ruang dan peluang kepada klien meraikan Syawal bersama keluarga selain mengeratkan hubungan antara AADK dengan masyarakat.
Bagaimanapun, sesi lawatan itu perlu mematuhi prosedur operasi standard (SOP) yang ditetapkan selaras dengan pelaksanaan Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP).
“Kehadiran keluarga adalah secara janji temu awal melalui pegawai pemulihan yang boleh dibuat menerusi panggilan telefon, mesej pesanan ringkas, aplikasi WhatsApp, surat atau e-mel.
“Pihak Puspen akan menetapkan dan memaklumkan tarikh dan waktu perjumpaan selepas janji temu dibuat dengan setiap sesi lawatan hanya dibenarkan selama 30 minit terhad kepada 25 individu pada satu-satu masa.
“Klien boleh menerima lawatan daripada dua orang ahli keluarga terdekat sahaja misalnya ibu bapa, abang, kakak, adik dan isteri yang disahkan pegawai pemulihan,” kata kenyataan tersebut di sini hari ini.

Kanak-kanak berusia bawah 12 tahun tidak dibenarkan melawat dengan sesi lawatan akan berlangsung di ruang terbuka bagi tujuan kawalan keselamatan, penjarakan fizikal dan pemantauan.
“Keluarga yang hadir mesti mematuhi SOP keselamatan Puspen serta mengikut peraturan pencegahan dan kawalan penyakit berjangkit,” tambahnya.
Orang ramai boleh melayari laman web rasmi AADK di www.adk.gov.my untuk maklumat lanjut. – K! ONLINE


Kes melonjak melebihi 4,000
Oleh SITI A'ISYAH SUKAIMI

7 Mei 2021, 5:12 pm
PUTRAJAYA – Kes harian negara terus melonjak dan kali ini ia mengatasi angka 4,000 dengan 4,498 kes hari ini, menjadikan jumlah kes positif Covid-19 sebanyak 432,425 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan angka tertinggi melebihi 1,000 dengan 1,424 kes, diikuti oleh Sarawak sebanyak 750 kes dan Kuala Lumpur sebanyak 436 kes.
“Seterusnya, Johor (327 kes), Pulau Pinang (313 kes), Kelantan (297 kes), Kedah (209 kes), Negeri Sembilan (188 kes), Sabah (153 kes), Perak (148 kes), Terengganu (87 kes), Pahang (78 kes) dan Melaka (74 kes).
“Putrajaya pula dengan lapan kes, Perlis sebanyak empat kes manakala, Labuan pula merekodkan dua kes baharu,” katanya pada ciapan Twitter beliau di sini hari ini. -K!ONLINE


Ubah suai but kereta untuk seludup dadah terbongkar
7 Mei 2021, 6:02 pm
KUALA LUMPUR – Tindakan dua lelaki mengubahsuai but kereta untuk dijadikan tempat rahsia untuk menyembunyikan dadah ketika ia diseludup ke Lembah Klang, akhirnya terbongkar selepas polis berjaya memberkas mereka, kelmarin.
Kedua-dua suspek yang berusia 57 dan 44 tahun diberkas Jabatan Siasatan Jenayah Narkotik (JSJN), Ibu Pejabat Polis Kontinjen (IPK) Kuala Lumpur melalui dua serbuan berasingan.
Ketua Polis Kuala Lumpur, Datuk Azmi Abu Kassim berkata, suspek pertama diberkas di Taman Taynton, Cheras sekitar pukul 11.30 pagi.
Katanya, hasil soal siasat ke atas suspek pertama telah membawa kepada penahanan suspek kedua ketika serbuan di rumah teres dua tingkat di Alam Damai, Cheras.
“Hasil pemeriksaan di dalam rumah tersebut menemui dadah jenis methamphetamin seberat 43.9 kilogram (kg) dan ketamin 8.4 kg yang dianggarkan bernilai RM2 juta.
“Beberapa barangan turut dirampas termasuk dua kereta, motosikal, rantai emas, cincin emas dan wang tunai RM3,095,” ujarnya ketika sidang akhbar di IPK Kuala Lumpur, di sini hari ini.

Jelasnya, hasil siasatan polis mendapati suspek bertindak mengubah suai but kereta terbabit bagi menyembunyikan dadah agar tidak dapat dihidu pihak berkuasa.
“Kos ubah suai but tersebut dianggarkan berjumlah RM6,000 bagi setiap kereta yang mana terdapat butang kawalan bagi membuka bahagian yang diubah suai itu.
“Semakan mendapati dadah terbabit diseludup dari selatan tanah air menggunakan kedua-dua kenderaan itu sejak tiga bulan lalu,” ujarnya.
Tambah beliau, siasatan mendapati suspek pertama didapati menyewa rumah itu selama enam bulan dengan bayaran RM2,000 sebulan.
“Ujian saringan awal air kencing mendapati kedua-dua suspek positif dadah jenis methamphetamin dan mereka juga mempunyai rekod jenayah lampau,” ujarnya.
Kedua-dua suspek direman bermula semalam sehingga 12 Mei ini bagi membantu siasatan mengikut Seksyen 39B Akta Dadah Berbahaya 1952. – K! ONLINE


1,282 pelajar UMK pulang beraya
Oleh MUHAMMAD AYMAN GHAFFA

7 Mei 2021, 5:32 pm
BACHOK – Seramai 1,282 orang pelajar Universiti Malaysia Kelantan (UMK) akan pulang beraya di rumah masing-masing sempena cuti Hari Raya Aidilfitri menerusi Projek Raya yang dianjurkan universiti berkenaan bermula hari ini.
Timbalan Naib Canselor (Hal Ehwal Pelajar dan Alumni), Profesor Dr. Razli Che Razak berkata, daripada jumlah itu, seramai 323 pelajar yang dihantar pulang dengan menggunakan lima buah bas universiti yang dibahagikan kepada dua fasa.
Katanya, fasa pertama penghantaran bermula hari ini melibatkan seramai 160 orang pelajar dan fasa kedua pula esok dengan membabitkan seramai 163 pelajar.
“Proses penghantaran pelajar hari ini melibatkan lima buah bas untuk pergerakan ke Wilayah Persekutuan, Negeri Sembilan, Melaka, Johor, Perak, Pahang dan Terengganu.
“Pihak universiti menjalankan Projek Raya ini dengan mematuhi prosedur operasi standard (SOP) yang ditetapkan oleh kerajaan,” katanya dalam satu kenyataan hari ini.
Menurut Dr. Razli, selain itu, seramai 51 orang pelajar pulang dengan menaiki kapal terbang, ibu bapa datang mengambil di kampus (531 orang) dan pelajar yang akan mengikuti latihan industri (371 orang).

Tambahnya, pelajar akan kembali semula ke kampus UMK bermula 15 dan 16 Mei depan dengan mereka akan menjalani proses pengasingan atau kuarantin selama 10 hari. -K! ONLINE